Kommissionens beslutning

af 24. januar 2001

om en fusions forenelighed med fællesmarkedet og EØS-aftalen

(Sag COMP/M.2033 - Metso/Svedala)

(meddelt under nummer K(2001) 157)

(Kun den engelske udgave er autentisk)

(EØS-relevant tekst)

(2004/254/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til aftalen om Det Europæiske Økonomiske Samarbejdsområde, særlig artikel 57,

under henvisning til Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser(1), senest ændret ved forordning (EF) nr. 1310/97(2), særlig artikel 8, stk. 2,

under henvisning til Kommissionens beslutning af 20. september 2000 om at indlede procedure i denne sag,

efter at have givet de deltagende virksomheder lejlighed til at fremsætte deres bemærkninger til Kommissionens klagepunkter,

under henvisning til udtalelse fra Det Rådgivende Udvalg for Kontrol med Fusioner og Virksomhedsovertagelser(3), og

ud fra følgende betragtninger:

(1) Den 7. august 2000 modtog Kommissionen i henhold til artikel 4 i forordning (EØF) nr. 4064/89 ("fusionsforordningen") anmeldelse af en planlagt fusion, hvorefter Metso Corporation ("Metso") erhverver kontrollen, jf. fusionsforordningens artikel 3, stk. 1, litra b), med hele Svedala Industri AB ("Svedala").

(2) Efter at have gennemgået anmeldelsen konkluderede Kommissionen, at den anmeldte transaktion falder ind under fusionsforordningens anvendelsesområde og rejser alvorlig tvivl med hensyn til sin forenelighed med fællesmarkedet, da den kunne skabe eller styrke en dominerende stilling, der bevirker, at den effektive konkurrence hæmmes betydeligt inden for fællesmarkedet eller en væsentlig del heraf og inden for det område, der er omfattet af EØS-aftalen. Den 20. september 2000 besluttede Kommissionen derfor at indlede proceduren i henhold til fusionsforordningens artikel 6, stk. 1, litra c), og EØS-aftalens artikel 57.

(3) Den 22. november 2000 fremsendte Kommissionen sine klagepunkter til Metso i en meddelelse i henhold til artikel 18 i fusionsforordningen og protokol 21 til EØS-aftalen ("klagepunktsmeddelelsen"). Kommissionen modtog Metsos svar på denne meddelelse den 11. december 2000.

I. PARTERNE OG TRANSAKTIONEN

(4) Metso er en finsk virksomhed, som blev etableret i 1999 ved fusionen(4) mellem Valmet Corporation og Rauma Corporation. Virksomheden er hovedsagelig aktiv inden for tre områder: i) materiel (sten- og mineralforarbejdning, gear og komponenter og bilproduktion), ii) automatiserings- og kontrolteknologi og iii) fiber- og papirteknologi (processer, anlæg og udstyr inden for cellulose- og papirindustrien). I 1999 havde Metso en omsætning på 3387 mio. EUR. Metsos aktiviteter inden for materiel til stenknusning og -forarbejdning udøves gennem virksomhedens datterselskab Nordberg og tegner sig for ca. 15 % af Metsos omsætning.

(5) Svedala er en virksomhed inden for byggeteknik og mineralforarbejdningsanlæg, der er noteret på børsen i Stockholm, og som er aktiv inden for materiel til brydning, forarbejdning og håndtering af mineraler, f.eks. stenbrydnings- og stenknusningsmateriel, transportsystemer, asfaltudlægnings- og komprimeringsmateriel. Svedalas omsætning udgjorde ca. 1600 mio. EUR i 1999. 38 % af denne omsætning svarede til salget i stenhåndteringsdivisionen (knusnings- og sorteringsmateriel).

(6) Den planlagte transaktion består i, at Metso erhverver enekontrol med Svedala gennem et offentligt overtagelsestilbud, der blev fremsat den 21. juni 2000.

II. FUSION

(7) Metso har tilbudt at købe alle aktier i Svedala, og gennemførelsen af Metsos tilbud er betinget af, at Metso erhverver over 90 % af Svedalas aktiekapital. Det kan derfor konkluderes, at transaktionen tager sigte på, at Metso erhverver enekontrol med Svedala, og at den planlagte transaktion derfor er en fusion som omhandlet i fusionsforordningens artikel 3, stk. 1, litra b).

III. FÆLLESSKABSDIMENSION

(8) Metsos samlede omsætning på verdensplan udgjorde ca. 3387 mio. EUR i regnskabsåret 1999. Svedalas samlede omsætning på verdensplan udgjorde ca. 1588 mio. EUR i regnskabsåret 1999. De deltagende virksomheders samlede omsætning på verdensplan overstiger derfor tilsammen 2500 mio. EUR.

(9) I 1999 havde Metso og Svedala en samlet omsætning på tilsammen over 100 mio. EUR i hver af [...](5). Hver af parternes individuelle samlede omsætning overstiger også 25 mio. EUR i hver af de ovennævnte medlemsstater.

(10) Endelig overstiger hver af parternes samlede omsætning i Fællesskabet 100 mio. EUR, og ingen af parterne har over to tredjedele af deres samlede omsætning på fællesskabsplan i én og samme medlemsstat. Den anmeldte transaktion er derfor af fællesskabsdimension som omhandlet i fusionsforordningens artikel 1, stk. 3. Der er desuden tale om en samarbejdssag efter EØS-aftalen.

IV. INTRODUKTION TIL STENKNUSNINGSSEKTOREN

(11) Transaktionen vil påvirke konkurrencen inden for stenknusningsmateriel, som sælges af såvel Svedala som Metso (under varemærket Nordberg). Efter transaktionen vil den fusionerede enhed blive den førende inden for materiel til sten- og mineralforarbejdning i verden.

A. Anvendelsesområder og teknologier

(12) Stenknusningsmateriel har først og fremmest til formål at neddele klippeblokke, så de får den til anvendelsesformålet ønskede størrelse, og anvendes således hovedsagelig til produktion af stenmaterialer (skærver, grus og sand) og cement samt inden for udvindingsindustrien (da de metaller eller elementer, der skal produceres, skal udvindes af fint formalet klippe). Stenmaterialer fremstilles typisk enten af stenbrud eller bygge- og anlægsvirksomheder, som fremstiller deres egne stenmaterialer ved at knuse sten eller nedbrydningsmaterialer.

(13) I et typisk stenknusningsanlæg foregår knusningen normalt i flere på hinanden følgende trin, hvor materialet opnår en stadig større finhed, og som omfatter en række mulige teknologier: det første knusningstrin, hvor store klippeblokke, der fremkommer ved sprængning eller på anden måde, knuses, benævnes "primær knusning". Materiale fra denne primære knusning knuses derpå typisk i sekundære og efterfølgende knusningstrin. Når materialet er blevet neddelt tilstrækkeligt, kan der udvindes fine partikler gennem formaling.

(14) Knusningsanlæg kan i det væsentlige opdeles i fire hovedtyper: kæbeknusere (hvor materialet knuses mellem to mekaniske kæber), slagknusere (hvor materialet knuses ved slag mod sig selv og/eller knuserens hårde overflader), kegleknusere (hvor materialet knuses mellem en mobil kegle og en fast kegle, idet den mobile kegle roterer excentrisk inden for den faste kegle) og primærrotorknusere (baseret på stort set samme teknologi som kegleknusere, men med en anden geometri). Inden for slagknusere foretages der normalt en yderligere sondring mellem horisontalknusere (horizontal shaft impactors) og vertikalknusere (vertical shaft impactors). Hver type knusningsanlæg modsvares af en specifik teknologi.

(15) I nogle tilfælde, navnlig inden for udvindingsindustrien, hvor der skal udvindes malm i "småpartikler", kan en yderligere neddeling være nødvendig. Dette foretages normalt i et afsluttende formalingstrin. Formalingsmateriel består hovedsagelig af formalingsmøller og valsepresser. Parterne driver kun virksomhed inden for formalingsmøller. Der findes en lang række forskellige teknologier inden for formalingsmøller. Der kan navnlig sondres mellem horisontale tromlemøller, som yderligere kan opdeles i autogene møller, semiautogene møller, stavmøller og kuglemøller, andre horisontale møller og vertikale møller.

(16) Foruden materiel til knusning og formaling består et knusningsanlæg af en række mindre apparaturer, der anvendes til at fremføre materialet gennem de forskellige knusningstrin; dette er i det væsentlige sigteanlæg, som anvendes til at styre størrelsen af de klippeblokke, der forarbejdes gennem de forskellige knusere, samt transportører og fødere, der anvendes til at fremføre materialet fra et lager til en transportør eller fra en transportør til en stenknuser.

(17) Knusningsmateriel, herunder sigter, fødere og transportører, kan være stationære eller mobile. Mobilt knusningsmateriel anvendes normalt kun inden for produktion af stenmaterialer og i bygge- og anlægssektoren. Mobile knusningsanlæg ligner i teknisk henseende stationære knusningsanlæg, bortset fra, at de er forsynet med hjul eller larvebånd.

B. Produktlevetid, risikoaversion og service

(18) Stenknusningsmateriel har ofte en meget lang levetid, typisk på omkring 25 år. Selv om vanskelige arbejdsbetingelser ofte medfører et stort slid og nødvendiggør hyppig udskiftning af sliddele (og af visse reservedele), er stenknusere normalt tilstrækkeligt robuste til at kunne forblive i drift i særdeles mange år.

(19) Dette betyder, at prisen ofte ikke er den afgørende faktor ved købet af et nyt produkt: i betragtning af produktlevetiden vil driftsomkostningerne normalt være vigtigere end afskrivningen af den oprindelige pris i den samlede økonomi i forbindelse med købsbeslutningen, hvorfor kunder ofte vil lægge meget stor vægt på ydeevne eller driftsfaktorer som f.eks. driftssikkerhed, vedligeholdelsesomkostninger, sikkerhed med hensyn til levering af reservedele osv. Dette bekræftes af, at langt hovedparten af de kunder, der deltog i Kommissionens undersøgelse, tilkendegav, at de fandt driftsfaktorer, navnlig driftsomkostninger, kvalitet, driftssikkerhed eller kapacitet, vigtigere end prisen ved købet af en stenknuser.

(20) Desuden betragtes stenknusningsmateriel ofte som afgørende materiel for kunder inden for sektoren for bygge- og anlægsmaterialer ("B& A") og i udvindingsindustrien. Det fremgår således af Kommissionens undersøgelse, at driftsforstyrrelser i knusningsmateriellet kan standse hele anlæggets drift (i perioder af potentielt flere ugers varighed) og derfor markant påvirke effektiviteten og konkurrenceevnen for producenten af stenmaterialer eller udvindingsselskabet. Dette er tilfældet, da kunderne i mange tilfælde kun har en enkelt knuser til hvert procestrin, f.eks. primær knusning, sekundær knusning osv.).

(21) Kombinationen af den lange levetid, stenknusningsmateriellets store betydning og også stenknusernes forholdsvis lave anskaffelsespris i forhold til de samlede omkostninger og indtægter i forbindelse med et stenbrudsanlæg eller et anlæg til produktion af stenmaterialer synes at gøre kunderne meget forsigtige og tilbageholdne med at løbe risici i forbindelse med deres valg. De vil ofte vælge sikre og gennemprøvede løsninger i stedet for at anvende mindre kendte udbydere, som ikke i tilstrækkelig grad er i stand til at garantere driftssikkerhed og sikkerhed for eftersalgsservice og reservedelsleverancer, selv om dette indebærer højere priser. Denne risikoaversion vil klart øges med indtægtstabet som følge af driftsforstyrrelserne i stenknusningsmateriellet eller med sandsynligheden for sådanne driftsforstyrrelser. Den vil derfor sædvanligvis være højere for de kunder, der fremstiller værdifulde produkter, f.eks. metalminer, eller arbejder under vanskelige forhold, f.eks. hårde og abrasive bjergarter. Det synes imidlertid at være et generelt træk ved industrien, at aftagerne af stenknusningsanlæg meget ofte udviser en særdeles stor risikoaversion.

(22) Resultaterne af Kommissionens undersøgelse viser, at en sådan risikoaversion kommer til udtryk på en række forskellige måder. F.eks. tillægger kunderne produkternes driftssikkerhed og kvalitet og leverandørens renommé særdeles stor betydning. Det er bl.a. blevet tilkendegivet, at kunderne ofte anmoder leverandørerne om at få en fyldestgørende referenceliste, herunder kunder, som forarbejder samme bjergarter.

(23) Resultaterne af Kommissionens undersøgelse viser af samme grunde, at kontrakter på nøglefærdige anlæg, som hovedsagelig købes med henblik på nyopførelse af knusningsanlæg eller en betydelig kapacitetsudvidelse, ofte tildeles de udbydere, der har et bredt produktsortiment. Selv om kunderne teoretisk kunne lade et uafhængigt ingeniørfirma stå for den overordnede udformning af deres anlæg og derpå lade en række udbydere levere det pågældende materiel, foretrækker de sædvanligvis at aftage alle disse produkter og tjenesteydelser hos en enkelt virksomhed, da det overordnede ansvar for det nøglefærdige anlæg vil ligge hos en enkelt virksomhed og ikke skulle deles mellem ingeniørfirmaer og en række materielleverandører. Som en kunde har anført: "jo større udbyderens produktsortiment er, desto større er muligheden for at levere det nøglefærdige anlæg. Det er af afgørende betydning, at leverandøren kan sikre og garantere knusernes og sigternes ydeevne for at kunne opfylde alle krav med hensyn til anlæggets udformning. Det er ikke ualmindeligt at købe materiel hos forskellige udbydere, men det foretrækkes at købe det hos en enkelt udbyder, hvis denne er i stand til at opfylde de stillede krav".

(24) I sit svar på klagepunktsmeddelelsen er Metso af den opfattelse, at den af Kommissionen beskrevne risikoaversion fra kundernes side ikke støttes af de mange nye aktører og udvidelsen på markederne for stenknusere i EØS. Metso henviser i denne forbindelse til en liste over nye væsentlige virksomheder.

(25) Argumentet om, at der er kommet mange nye aktører ind på markederne for stenknusere, støttes ikke af Kommissionens undersøgelse. Mange af konkurrenterne i den liste over nye aktører, som Metso har fremlagt, er således allerede etablerede producenter af knusningsmateriel eller virksomheder, som er kommet ind på nye markeder gennem opkøb. Som nævnt i betragtning 156-162 viser resultaterne af Kommissionens undersøgelse desuden klart, at der er betydelige hindringer for markedsadgangen i stenknusningssektoren.

(26) Endvidere betyder produkternes lange levetid og behovet for periodisk vedligeholdelse og udskiftning af dele tillige, at kunderne ofte lægger stor vægt på supplerende tjenester, f.eks. levering af reservedele og sliddele, tilvejebringelse af rettidige og effektive vedligeholdelsestjenester, rådgivning i forbindelse med procesforbedringer eller integreringen af nyt materiel i knusningsanlægget osv. Det fremgår navnlig af Kommissionens undersøgelse, at kunderne normalt tillægger det stor betydning, at materielleverandøren har en national eller regional tilstedeværelse i nærheden af deres anlæg, og at de meget tit stiller krav herom.

(27) Kunderne har også tilkendegivet, at de lægger betydelig vægt på materielleverandørernes økonomiske sikkerhed og seriøsitet, da det er vigtigt for dem at kunne skaffe de fornødne reservedele og få tilstrækkelig service i hele stenknusningsmateriellets levetid.

(28) Endelig betyder kundernes risikoaversion, at de ofte ønsker at etablere langvarige relationer til deres leverandører af stenknusere, og navnlig at leverandøren af det første nye nøglefærdige anlæg ofte vil have en fordel i forhold til konkurrenterne i forbindelse med udskiftningen af brugte maskiner. Det fremgår f.eks. af de oplysninger, som parterne har fremlagt, at parternes succesrate normalt er væsentligt højere i forbindelse med de kunder, til hvem de leverede det første nøglefærdige anlæg, end i forbindelse med andre kategorier af kunder.

(29) Med hensyn til nøglefærdige anlæg og langvarige relationer til leverandørerne har Metso anført i sit svar på klagepunktsmeddelelsen, at markedet for nøglefærdige anlæg faktisk er domineret af "systemintegratorer", og at Metso og Svedala ikke er i stand til at tilbyde hele produktspektret i forbindelse med en totalentreprisekontrakt. Metso har også anført, at leverandører af nøglefærdige anlæg kun har en minimal fordel i forhold til konkurrenterne.

(30) Kommissionens undersøgelse støtter ikke disse argumenter. For det første er der intet bevis for, at "systemingeniører" dominerer markedet. Mange ingeniørfirmaer, som Kommissionen har været i kontakt med, har således anført, at deres deltagelse sædvanligvis fandt sted via leverandørerne af de oprindelige anlæg. Som nævnt i betragtning 28 fremgår det for det andet klart af resultaterne af Kommissionens undersøgelse, at udbydere, som kan tilbyde et bredt produktsortiment, er bedre stillet end andre med hensyn til leveringen af et nøglefærdigt anlæg, og at Nordberg og Svedala anses for at være de udbydere, der har den bredeste produktportefølje.

C. Aftagere af stenknusere

(31) Knusningsmateriel efterspørges i det væsentlige af fem kategorier af kunder: i) cementvirksomheder, som anvender knusere til cementproduktionen samt til produktionen af stenmaterialer med henblik på salg til tredjeparter, ii) bygge- og anlægsvirksomheder og specialiserede nedbrydningsvirksomheder, som anvender knusere til at producere stenmaterialer på grundlag af nedbrudte bygninger og af klippeblokke, iii) uafhængige producenter af stenmaterialer, som producerer stenmaterialer fra stenbrud med henblik på salg til entreprenørvirksomheder inden for vej- og jernbanebygning samt til bygge- og anlægsarbejder og landskabsformål, iv) entreprenører, som er ansat til at knuse sten på kontraktbasis og v) udvindingsselskaber, der knuser den udvundne blanding af sten og malm til fintformalede partikler, som forarbejdes således, at metallet eller mineralmalmen adskilles fra stenmaterialet.

(32) Generelt fremgår det af Kommissionens undersøgelse og af parternes bemærkninger, at kunderne i stenknusningssektoren kan inddeles i to grupper, afhængigt af den type materiel, de køber, og af deres indkøbsstruktur: dels mindre kunder i sektoren for bygge- og anlægsmaterialer ("B& A-kunder"), dels større udvindingsselskaber eller producenter af stenmaterialer og cement ("kunder i udvindingsindustrien"). B& A-kunder omfatter uafhængige producenter af stenmaterialer og entreprenører, bygge- og anlægsvirksomheder, specialiserede nedbrydningsvirksomheder og cementvirksomheder, når de køber mindre knusere til produktion af stenmaterialer, der sælges til tredjeparter. Kunder i udvindingsindustrien omfatter derimod udvindingsselskaber, meget store stenbrud og cementproducenter, der køber større materiel til produktionen af cement.

(33) B& A-kunderne er normalt mindre virksomheder, der opererer på lokalt eller nationalt plan, og som hver især køber et begrænset antal og udvalg af knusningsprodukter. Disse kunder køber normalt kun de mindre knusere, og i betragtning af det behov for supplerende tjenester, der er beskrevet i betragtning 26, f.eks. levering af reservedele, teknisk støtte, rådgivning i forbindelse med procesforbedringer eller nyindkøb, køber de næsten udelukkende deres materiel hos udbyderens nationale agent eller forhandler, som de meget ofte etablerer nære relationer til.

(34) Kunderne i udvindingsindustrien er derimod normalt store virksomheder, hvoraf nogle er repræsenteret i en lang række lande eller endog kontinenter, og som sædvanligvis køber større anlæg med høj kapacitet, om end i meget mindre mængder end B& A-kunder. Deres størrelse og det forhold, at de i givet fald opererer i afsidesliggende områder, gør, at de er mindre afhængige af støtte på nationalt plan end B& A-kunder, og de foretager ofte deres indkøb på grundlag af internationale og - i EØS - hovedsagelig regionale udbud. Det fremgår imidlertid af Kommissionens undersøgelse, at i det mindste i EØS spiller den geografiske nærhed stadig en vigtig rolle ved udvælgelsen af leverandøren af stenknusere. En lang række kunder i udvindingsindustrien anførte f.eks., at de fandt det vigtigt, at leverandøren er etableret i den region, f.eks. EØS, hvor deres anlæg er beliggende. Næsten alle kunder i udvindingsindustrien fandt i det mindste, at det var en betydelig konkurrencefordel for materielleverandørerne at have en regional tilstedeværelse. Det synes at forholde sig således af en række grunde, navnlig det forhold, at kunderne i udvindingsindustrien i EØS er forholdsvis små i forhold til gennemsnittet på verdensplan, den store andel af virksomheder, som kun har aktiviteter i EØS, og den forholdsvis store andel af cementvirksomheder og meget store stenbrud, som ofte er mindre vant til at arbejde i afsidesliggende og vanskelige områder.

(35) Endelig bemærkes det, at efterspørgslen blandt B& A-kunderne ofte er fragmenteret, men vedrører forholdsvis mange stenknusere, typisk flere hundrede enheder pr. år i EØS, mens efterspørgslen fra udvindingsindustrien vedrører et meget begrænset antal produkter. Det gennemsnitlige markedsvolumen for rotorknusere i hele EØS har f.eks. kun været to enheder pr. år siden 1990.

D. Udbydere af stenknusere

(36) Stenknusere produceres normalt i et meget begrænset antal på produktionsanlæg i hele verden: f.eks. fremstiller Svedala hele sin Jawmaster-serie af kæbeknusere i Brasilien, mens Nordberg producerer hele sin G-serie af kegleknusere i Finland. Produkterne sælges derpå enten direkte af producentens centrale salgskontor eller, med hensyn til B& A-produkter, gennem et netværk af agenter, forhandlere eller datterselskaber, som hver især er ansvarlige for et tildelt område, der ofte vil være et eneforhandlingsområde.

(37) Stenknusningssektoren er kendetegnet ved en række forskellige virksomheder, lige fra store, internationale virksomheder med et bredt produktsortiment, f.eks. Svedala, Nordberg, Terex eller Krupp, til mindre virksomheder, der udbyder et begrænset antal produkter i en snævert geografisk område, f.eks. Haahjem Base, der sælger B& A-kæbeknusere i de nordiske lande, eller Rodrigo Matias Magalhães, der kun opererer i Portugal. Mellem disse to yderpunkter findes der virksomheder, der er aktive på regionalt plan og kun sælger produkter i enten B& A- eller udvindingssegmentet, f.eks. BHS, MEM eller Bräuer Aufbereitungsmaschinen, eller inden for et enkelt procestrin eller en enkelt teknologi, f.eks. Kleemann & Reiner, Extec eller Magotteaux. Der findes også virksomheder, som opererer på verdensplan, men kun udbyder et begrænset produktsortiment, f.eks. F.L. Smidth-Fuller, som hovedsagelig udbyder rotorknusere og sigteanlæg til kunder i udvindingsindustrien.

E. Indkøb

(38) Stenknusningsmateriel indkøbes normalt på grundlag af udbudsprocedurer med tilbud fra enten nationale forhandlere, for så vidt angår B& A-produkter, eller f.eks. materielleverandørens centrale regionale salgskontor, for så vidt angår produkter til udvindingsindustrien. Kunderne kan enten købe et begrænset antal produkter eller et komplet knusningsanlæg. I sidstnævnte tilfælde sker indkøbet ofte på grundlag af en totalentreprisekontrakt.

(39) I praksis er totalentreprisekontrakter relativt sjældne i EØS. De tegner sig f.eks. for under 11 % af salget af B& A-knusere i denne region og for en endnu mindre andel af salget af knusningsanlæg til udvindingsindustrien. Hovedparten af salget går enten til udskiftning af eksisterende materiel eller udvidelse af eksisterende anlæg. Det bemærkes imidlertid, at totalentreprisekontrakternes faktiske betydning i vidt omfang kan overstige deres andel af markedsvolumenet. Det forhold, at Nordbergs og Svedalas respektive succesrater normalt er højere i de tilfælde, hvor de leverede det første anlæg, end i andre tilfælde, tyder således på, at kontrakten på et nøglefærdigt anlæg kan være forbundet med en betydelig fordel for leverandøren i forhold til konkurrenterne, når nogle af de pågældende knusere skal udskiftes, f.eks. fordi den oprindelige leverandør kender anlægget og kunden og derfor kan foreslå en optimal løsning, eller fordi integreringen i den øvrige del af anlægget vil blive lettere. I den henseende kan totalentreprisekontrakter også betragtes som en måde, hvorpå leverandører kan etablere langvarige relationer til deres kunder med henblik på at fremme det fremtidige salg af materiel.

V. DE RELEVANTE MARKEDER

A. Relevante produktmarkeder

(40) Paterne har anført, at stenknusningsmateriel kan opdeles efter såvel teknologi, dvs. kæbeknusere, kegleknusere osv., og efter anvendelsesområde, dvs. dels cementproduktion og udvindingsformål, dels produktion af stenmaterialer og bygge- og anlægsmaterialer.

Opdeling efter teknologi

(41) Parterne har anført, at trods en vis substituerbarhed på efterspørgselssiden mellem de forskellige teknologier kan hver enkelt teknologi tilhøre et særskilt produktmarked. Dette er blevet bekræftet af resultaterne af Kommissionens undersøgelse, hvoraf det fremgår, at hver teknologi generelt primært anvendes inden for et specifikt område, hvor andre teknologier ikke vil være teknisk eller økonomisk mulige.

(42) Som nævnt i betragtning 13 foregår knusningen næsten altid i flere på hinanden følgende trin, hvor udgangsmaterialet fra ét trin tilføres det næste for at opnå en yderligere neddeling. Stenmaterialer produceres f.eks. normalt i en totrinsproces med en kæbeknuser eller horisontalknuser i et primært trin og en anden knuser, f.eks. en kegleknuser, horisontalknuser eller vertikalknuser, i et sekundært trin. Ligeledes foregår oparbejdningen af malm, hvor der kræves en yderligere neddeling af materialet end i forbindelse med produktionen af stenmaterialer og anvendes større mængder materiale, typisk i et anlæg med tre trin, hvor der anvendes en stor kæbeknuser eller en rotorknuser i et primært trin, en kegleknuser i et sekundært trin og en formalingsmølle eller valsepresse til et afsluttende trin.

(43) Det ser i den forbindelse ud til, at produkter, der anvendes på forskellige knusningstrin (dvs. primær forarbejdning, sekundær forarbejdning og færdigforarbejdning), ikke er indbyrdes substituerbare, da de normalt ikke vil kunne forarbejde materiale af samme størrelse og frembringe det samme produkt. Med undtagelse af teknologien i forbindelse med horisontalknusere, som kan anvendes enten til primær eller sekundær knusning, ser det ud til, at hver enkelt knusningsteknologi hovedsagelig anvendes i ét procestrin (primær knusning, sekundær knusning eller formaling). Det følger heraf, at der bør sondres mellem de teknologier, som hovedsagelig anvendes i forbindelse med den primære forarbejdning (f.eks. kæbeknusere og rotorknusere), de teknologier, som hovedsagelig anvendes i forbindelse med den sekundære knusning (f.eks. kegleknusere og vertikalknusere), og de teknologier, som anvendes til den afsluttende formaling (f.eks. valsepresser eller formalingsmøller).

(44) For det andet ser det ud det, at selv inden for det samme procestrin anvendes de forskellige teknologier normalt ikke til de samme formål. Eksempelvis kan der anvendes forskellige teknologier i forbindelse med forskellige materialekvaliteter, hvilket fremgår af, at horisontalknusere primært anvendes i forbindelse med bløde bjergarter, mens kegleknusere generelt benyttes til knusning af hårde bjergarter, og forskellige teknologier kan opfylde forskellige kapacitetskrav, da kæbeknusere er tilstrækkelige til små og mellemstore produktionsmængder, mens rotorknusere er bedst egnede til knusning med høj kapacitet. I den henseende konkluderes det, at hver enkelt teknologi i de fleste tilfælde svarer til et specifikt anvendelsesområde, hvor den normalt ikke konkurrerer med andre knusere.

(45) Endelig synes der at være en begrænset substituerbarhed på udbudssiden mellem de forskellige teknologier. Dette fremgår af resultaterne af Kommissionens undersøgelse, da de fleste konkurrenter har anført, at det ikke vil være let for dem at omlægge produktionen fra den ene teknologi til den anden. Dette bekræftes også af, at der er betydelige hindringer for adgangen til markedet: Langt hovedparten af konkurrenterne og kunderne har således anført, at det normalt tager adskillige år at udvikle og lancere en ny type materiel, og at kunderne meget ofte kræver, at leverandørerne af nyt materiel tilbyder en fysisk demonstration af deres produkter, således at de kan afprøves i en lang periode under de forhold, der gør sig gældende hos kunderne, og endog at de fremlægge en fyldestgørende referenceliste over eksisterende aftagere af det samme produkt.

(46) Denne begrænsede substituerbarhed på udbudssiden bekræftes også af tilstedeværelsen af specialiserede producenter som Canica-Jaques og Magotteaux (vertikalknusere) og af det forhold, at de fleste udbydere generelt set ikke fremstiller produkter inden for alle relevante teknologier. Det fremgår f.eks., at kun et meget begrænset antal udbydere af stenknusere i EØS rent faktisk producerer kegleknusere, og at de fleste udbydere koncentrerer sig om et begrænset produktsortiment.

(47) Resultaterne af Kommissionens undersøgelse viser derfor, at der er særskilte produktmarkeder for hver teknologi. Kæbeknusere, rotorknusere, kegleknusere, horisontalknusere, vertikalknusere, formalingsmøller og valsepresser tilhører derfor hver især specifikke produktmarkeder. Sigter, fødere og transportører synes ligeledes at udgøre særskilte produktmarkeder.

Opdeling efter størrelse/anvendelse

Særskilte markeder for B& A-knusere og knusere til udvindingsindustrien

(48) Inden for hver teknologi kan produkterne være af meget forskellig størrelse, lige fra små produkter til meget store produkter. Parterne har anført, at på efterspørgselssiden er alle produkter forbundet af en substitutionskæde, således at et produkt af enhver given størrelse i konkurrencemæssig henseende vil begrænse sine umiddelbare større og mindre naboprodukter; og parterne har også anført, at det på udbudssiden er let at skifte fra den ene størrelse til den anden, da teknologierne er relativt enkle, og også fordi produktionen af større eller mindre produkter ikke kræver betydelige investeringer i betragtning af, at komponenterne i vidt omfang fremstilles af underleverandører.

(49) Alligevel har parterne fremført, at der bør sondres mellem på den ene side knusere, der anvendes til produktion af stenmaterialer og bygge- og anlægsmaterialer ("B& A-knusere"), og på den anden side knusere, der anvendes til udvindingsformål, meget store stenbrud og cementproduktion ("knusere til udvindingsindustrien")(6). De er for det første af den opfattelse, at selv om visse stenknusningsteknologier kan anvendes til både B& A- og udvindingsformål, vil B& A-kunderne normalt købe det mindre materiel, mens kunderne i udvindingsindustrien normalt vil købe de dyrere udgaver af maskinerne med høj kapacitet, og for det andet er konkurrencevilkårene forskellige for B& A-knusere og knusere til udvindingsindustrien, da kunderne i udvindingsindustrien for det meste køber produkterne på verdensplan i modsætning til B& A-kunderne, som køber stenknusningsmateriel på nationalt eller regionalt plan.

(50) Endelig har parterne anført, at inden for kegleknusere til udvindingsindustrien bør meget store kegleknusere udgøre et specifikt produktmarked, som endog adskiller sig fra markedet for mindre kegleknusere til udvindingsindustrien, da de meget store kegleknusere normalt er dobbelt så dyre og tunge og har en ca. dobbelt så stor kapacitet som de næststørste produkter.

(51) Resultaterne af Kommissionens undersøgelse synes at bekræfte parternes opfattelse, at produkter af forskellige størrelser normalt er forbundet af en substitutionskæde på udbuds- og efterspørgselssiden. De har imidlertid samtidig anført, at jo større produkterne er, desto færre kompetente producenter findes der, og at producenter af B& A-produkter i givet fald ikke altid er i stand til at sælge produkter til kunderne i udvindingsindustrien. Dette tyder på, at der er tærskler med hensyn til substituerbarheden på udbudssiden, og påviser, at der på den ene side findes særskilte produktmarkeder for det mindre materiel (dvs. B& A-knuserne) og på den anden side for det større materiel (dvs. knuserne til udvindingsindustrien, som primært sælges til kunder i udvindingsindustrien, men også i et vist omfang til B& A-kunder).

(52) Det forhold, at der findes tærskler med hensyn til substituerbarheden på udbudssiden, bekræftes endvidere af en række yderligere elementer. Der er navnlig tegn på, at knusere af forskellige størrelser i givet fald også kræver forskellige produktionsanlæg. De oplysninger, som parterne har fremlagt, tyder f.eks. på, at Nordberg har været nødt til at producere sine kegleknusere tre forskellige steder (nemlig Macon (Frankrig), Tammerfors (Finland) og Milwaukee (USA)), hvor henholdsvis de mindre knusere, de mellemstore knusere og de større knusere produceres. Endvidere har langt hovedparten af konkurrenterne anført, at det normalt er meget vanskeligere at producere og sælge større knusere end mindre knusere, navnlig fordi de er forbundet med større risici og omkostninger, og fordi de ikke er så lette at afprøve.

(53) Endvidere er der meget, der tyder på, at B& A-knusere og knusere til udvindingsindustrien kræver forskellige forretningsmodeller. Resultaterne af Kommissionens undersøgelse viser, at der i konkurrencen i forbindelse med B& A-knusere lægges stor vægt på service og national tilstedeværelse samt behovet for, at producenterne sælger produkterne i forholdsvis store mængder for at opnå tilstrækkelige stordriftsfordele. I modsætning hertil sælges der normalt meget færre knusere til udvindingsindustrien (f.eks. er det årlige markedsvolumen i EØS for horisontalknusere til udvindingsindustrien over 20 gange lavere end for B& A-horisontalknusere), de produceres ofte på bestilling, og konkurrencen beror i meget mindre udstrækning på et tæt distributionsnet.

(54) Det konkluderes derfor, at der inden for hver knuserteknologi bør sondres mellem (mindre) B& A-knusere og (større) knusere til udvindingsindustrien.

Intet marked for såkaldte "hybride" kæbeknusere

(55) I parternes bemærkninger til Kommissionen af 14. september 2000 ændrede de den afgrænsning af produktmarkedet for kæbeknusere, som de oprindeligt havde foreslået, og anførte, at der foruden B& A-kæbeknusere og kæbeknusere til udvindingsindustrien skulle tages højde for en tredje "hybrid" kategori af kæbeknusere. Parterne er af den opfattelse, at denne hybride kategori svarer til kæbeknusere med en knuseråbning på mellem 1,25 m og 1,5 m, og at den udgør et særskilt relevant produktmarked, da kæbeknusere i denne kategori i overvejende grad sælges i forbindelse med regionale (f.eks. i hele EØS eller i hele Asien) udbudsprocedurer, mens større kæbeknusere normalt sælges som led i internationale udbud og hovedsagelig købes af kunder i udvindingsindustrien.

(56) Det fremgår imidlertid af de oplysninger, som parterne har fremlagt, at over [...]* af alle kæbeknusere med en knuseråbning på mellem 1,25 m og 1,50 m, som sælges af Nordberg og Svedala i EØS, købes af kunder, som tilhører B& A-segmentet. Endvidere har de fleste B& A-kunder oplyst over for Kommissionen, at indkøbet af store og små knusere ikke foregår på forskellige måder. De fleste B& A-kunder køber således alt materiel hos nationale forhandlere af knusningsanlæg, uanset størrelsen af det indkøbte materiel. Kommissionen konkluderer derfor, at konkurrencevilkårene i det væsentlige er de samme for alle kæbeknusere med en åbning på under 1,5 m, og at det ville være kunstigt at udskille et særskilt marked for den "hybride" kategori af kæbeknusere.

(57) Det konkluderes derfor, at kæbeknusere kan inddeles i to produktmarkeder: et marked for B& A kæbeknusere (herunder alle kæbeknusere med en åbning på under 1,5 m), og et marked for større kæbeknusere (anvendes typisk til udvindingsformål, herunder meget store stenbrud).

Særskilt produktmarked for meget store kegleknusere med høj kapacitet

(58) Parterne er af den opfattelse, at Nordbergs MP800- og MP1000-kegleknusere udgør et særskilt marked, hvor der ikke findes andre produkter fra nogen producent i verden. MP800 og MP1000 er de største kommercielt tilgængelige kegleknusere i verden. Ifølge parterne tilhører MP800 og MP1000 et særskilt marked, navnlig fordi disse to produkters knusningsstyrke er væsentlig højere end hos nogen anden kommercielt tilgængelig kegleknuser.

(59) Resultaterne af Kommissionen undersøgelse synes også at bekræfte, at der er et særskilt marked for meget store kegleknusere som anført af parterne. Nogle tredjeparter har imidlertid bestridt parternes påstand om, at de eneste produkter, der konkurrerer på dette marked, er Nordbergs MP800 og MP1000, idet Svedalas største kegleknuser (nemlig H8000-modellen) konkurrerer med Nordbergs større kegleknusere. Nogle tredjeparter har også anført, at de betragter H8000-modellen som sammenlignelig med andre af Nordbergs kegleknusere, herunder navnlig HP800, en kegleknuser af lignende størrelse som MP800, men med en lavere knusningsstyrke.

(60) Parterne har fremlagt oplysninger for Kommissionen, hvoraf det fremgår, at Svedala i mange tilfælde har tilbudt sin H8000-kegleknuser som et alternativ til Nordbergs knusere af typen MP800, MP1000, HP800 eller HP700(7). I nogle af disse tilfælde er det faktisk lykkedes Svedala at overtale kunden til at købe sin H8000-kegleknuser i stedet for en af Nordbergs meget store kegleknusere. I Metsos interne dokumenter, hvori konkurrencevilkårene for store kegleknusere analyseres, tages endvidere ikke blot Nordbergs MP1000- og MP800-knusere, men også Svedalas H8000 og Nordbergs HP800 og HP700 i betragtning.

(61) Alle disse meget store kegleknusere synes at have en række tekniske karakteristika til fælles. De har alle en nominel effekt på over 500 kW, deres foringsdiameter er større end 1800 mm, og de vejer over 60 tons. Disse knusere anvendes typisk i forbindelse med krævende og omfattende udvindingsarbejder. Der findes kun to andre produkter på markedet, som synes at have samme tekniske karakteristika som Nordbergs og Svedalas kegleknusere med høj kapacitet: disse er KFS2100-kegleknuseren og, i mindre grad, Z18-kegleknuseren(8), som begge produceres af Kawasaki.

(62) Alle ovennævnte kegleknusere med høj kapacitet (herunder Kawasakis produkter) skønnes at have en pris pr. enhed på over 800000 EUR, hvilket er mere end det dobbelte end den af parterne skønnede gennemsnitlige pris for "normale" kegleknusere til udvindingsindustrien (370000 EUR). Denne meget betydelige prisforskel viser, at kegleknusere med høj kapacitet normalt ikke er substituerbare med mindre "normale" kegleknusere til udvindingsindustrien (dvs. kegleknusere med en foringsdiameter på over 1,5 m og under 1,8 m).

(63) Parterne har anført, at andre større kegleknusere til udvindingsindustrien end MP800 og MP1000 tilhører den samme substitutionskæde på udbuds- og efterspørgselssiden som andre kegleknusere til udvindingsindustrien. De har også anført, at én kegleknuser med høj kapacitet kan erstattes af to mindre kegleknusere.

(64) Det ser imidlertid ud til, at bortset fra parterne og Kawasaki, som er marginalt repræsenteret på dette forretningsområde, er der ingen andre producenter af stenknusere, der udbyder kegleknusere med høj kapacitet med en nominel effekt på over 500 kW. Endvidere har de fleste konkurrenter tilkendegivet over for Kommissionen, at det er en vanskelig og langvarig proces at udvikle større produkter: Én konkurrent har således oplyst, at det vil tage indtil fem år at udvikle og markedsføre en meget stor kegleknuser med succes. Set fra udbudssiden kan det derfor konkluderes, at de "normale" og mindre kegleknusere til udvindingsindustrien ikke er substituerbare med de meget store kegleknusere med høj kapacitet.

(65) Prisforskellene mellem de to produktkategorier viser klart, at kunderne ikke kan substituere mindre knusere med meget store kegleknusere med høj kapacitet. Parternes bemærkning om, at det vil være muligt at substituere én meget stor kegleknuser med to mindre knusere, synes fuldstændig hypotetisk. [...]*. Desuden vil valget af to mindre kegleknusere i stedet for én knuser med høj kapacitet medføre yderligere kompleksitet og kræve yderligere hjælpemateriel (f.eks. sigter, fødere og transportører), yderligere driftspersonale og yderligere vedligeholdelse. Et sådant valg vil derfor være forbundet med en højere samlet anskaffelsespris og højere driftsomkostninger. Det vil således ikke normalt være økonomisk for en kunde i udvindingsindustrien at vælge to mindre kegleknusere i stedet for én knuser med høj kapacitet.

(66) I sit svar på klagepunktsmeddelelsen har Metso anført, at kegleknusere til udvindingsindustrien efter virksomhedens erfaring kan erstattes af to mindre (B& A) kegleknusere i ca. 60 % af tilfældene. Metso er også af den opfattelse, at der er visse fordele ved at anvende to mindre kegleknusere; f.eks. vil risiciene for en fuldstændig driftsafbrydelse blive mindre. Kommissionen erkender de (begrænsede) fordele, der er forbundet med at anvende to anlæg i stedet for et enkelt, men mener, at en sådan fordel ikke er af tilstrækkelig betydning til at opveje de ekstra omkostninger og den yderligere kompleksitet, der opstår ved at skulle købe, anvende og vedligeholde to anlæg i stedet for ét. [...]*.

(67) Det kan derfor konkluderes, at kegleknusere med høj kapacitet udgør et særskilt produktmarked. Parterne har anført, at inden for knusere til udvindingsindustrien tilhører Nordbergs MP800 og MP1000 et særskilt relevant produktmarked. Kommissionen konkluderer imidlertid, at transaktionen vil skabe en dominerende stilling på markedet for kegleknusere med høj kapacitet, uanset om MP800 og MP1000 tilhører dette marked eller ej. Det er derfor ikke nødvendigt at tage endelig stilling til den præcise afgrænsning af markedet for kegleknusere med høj kapacitet.

(68) På baggrund af ovenstående konkluderer Kommissionen, at der er særskilte produktmarkeder for B& A-knusere (mindre) og knusere til udvindingsindustrien (større), og at meget store kegleknusere med høj kapacitet inden for kegleknusere til udvindingsindustrien udgør et specifikt produktmarked.

Sondring mellem nye knusere og brugte knusere

(69) Stenknusere er normalt særdeles holdbare produkter med en lang levetid. Den typiske levetid for B& A-kæbeknusere skønnes f.eks. at være på ca. 25 år, men der er knusere i drift i dag, som er blevet anvendt i over 40 år. I betragtning af denne lange levetid findes der en stor beholdning af brugt materiel, som kunderne kan få tilbudt som et alternativ til nyt materiel.

(70) I den forbindelse er det nødvendigt at undersøge, om brugt materiel bør omfattes af det samme marked som nyt materiel, eller om nye knusere og brugte knusere i stedet udgør særskilte produktmarkeder. Resultaterne af Kommissionen undersøgelse viser i det store og hele, at brugt materiel generelt ikke betragtes som en erstatning for nyt materiel. For det første har de fleste konkurrenter anført, at tilstedeværelsen af brugt materiel efter deres opfattelse ikke lægger nævneværdigt pres på konkurrencevilkårene for nye knusere, og dette er så meget desto mere tilfældet, da der ikke findes ret meget brugt materiel i tilfredsstillende stand, og eftersom ny teknologi gør ældre produkter forældede og urentable.

(71) For det andet ser det ud til, at selv om kunderne har anført, at de eventuelt ville overveje brugt materiel, når de skulle købe en knuser, er der i praksis meget få, der for nylig har købt brugt materiel. Dette synes at være et resultat af kombinationen af på den ene side kundernes store risikoaversion som beskrevet i betragtning 21 og på den anden side de risici, der er forbundet med at købe brugt materiel: F.eks. er brugt materiels driftssikkerhed, ydeevne og levetid i givet fald ikke sikret, der er ofte ingen garantiperiode, og i forbindelse med gamle produkter er det tvivlsomt, om der varigt kan fremskaffes reserve- og sliddele.

(72) Endelig har de kunder, som gav udtryk for, at de var rede til at købe brugt materiel, anført, at de kun vil gøre dette i forbindelse med relativt nyt materiel, der har været brugt i få timer, samtidig med, at det også fremgår af Kommissionens undersøgelse, at brugte maskiner for det meste er meget gamle og forældede.

(73) På baggrund af ovenstående konkluderes det derfor, at der er særskilte markeder for brugte knusere og nye knusere.

Konklusion

(74) På baggrund af ovenstående konkluderes det, i) at brugt knusningsmateriel og nyt knusningsmateriel tilhører særskilte produktmarkeder, ii) at nyt materiel bør opdeles efter teknologi, iii) at hver teknologi bør opdeles yderligere efter størrelse/anvendelse i dels B& A-produkter, dels produkter til udvindingsindustrien, og iv) at meget store kegleknusere med høj kapacitet inden for kegleknusere til udvindingsindustrien udgør et særskilt produktmarked. En oversigt over de relevante produktmarkeder findes i bilag I.

B. Relevante geografiske markeder

(75) Metso har anført, at markederne for knusere til udvindingsindustrien er verdensomspændende, da kunderne køber produkter på verdensplan. Parterne har også anført, at markederne for B& A-knusere mindst omfatter hele EØS, idet de produkter, der sælges i hele EØS, har mange lighedspunkter, da transportomkostningerne er meget lave, produktionen finder sted et begrænset antal steder, og distributionen ikke skaber adgangsbarrierer. Som det er nævnt i f.eks. betragtning 26, omfatter salget af stenknusningsmateriel ikke kun leveringen af de pågældende produkter, men normalt også eftersalgsservice i form af f.eks. vedligeholdelse og eftersyn, reservedele og sliddele osv. Det følger heraf, at omfanget af markederne for knusningsanlæg ikke kun bestemmes af produktionens geografiske udstrækning, men også af konkurrencevilkårene i forbindelse med eftersalgsservice. [...]*.

B& A-produkter

(76) I sin beslutning om at indlede procedure i denne sag påviste Kommissionen en række faktorer, som pegede på, at de geografiske markeder for B& A-produkter snarere er nationale markeder end markeder, der omfatter hele EØS. Kommissionen understregede navnlig for det første, at B& A-kunder benytter nationale forhandlere, for det andet, at der syntes at være betydelige adgangsbarrierer, som hindrer udbydere i at udvide deres aktiviteter til EØS-lande, hvor de ikke tidligere har været aktive, og endelig, at der var betydelige forskelle med hensyn til priser og markedsandele fra én medlemsstat til en anden. I betragtning af, at der foreligger andre faktorer, som peger i retning af eventuelt bredere geografiske markeder, har Kommissionen imidlertid ikke taget endelig stilling til den præcise afgrænsning af de geografiske markeder for B& A-knusere.

(77) I et skriftligt svar til Kommissionen af 17. september 2000 bestræbte parterne sig på at behandle de forskellige punkter, som Kommissionen havde taget op med hensyn til den geografiske udstrækning af markederne for B& A-produkter. Parternes argumenter gik hovedsageligt i to retninger. For det første anførte de, at hindringerne for at komme ind på de forskellige europæiske nationale markeder er ubetydelige. For det andet gjorde de gældende, at en behørig analyse af B& A-kundernes indkøbsstruktur vil vise, at kunderne ikke i væsentligt omfang benytter nationale forhandlere.

(78) Med hensyn til omfanget af hindringerne for adgang til de forskellige medlemsstater understregede parterne, at det ikke er nødvendigt at have et tæt distributionsnet for at være aktiv i et givet land. F.eks. består Nordbergs tyske distributionsnet af et datterselskab med ét salgssted samt fem forhandlere med hver ét salgssted. Antallet af medarbejdere i Nordbergs tyske distributionsnet overstiger ikke [...]* personer. Metso er af den opfattelse, at det ikke er en kompleks opgave at rekruttere kompetente administrative og tekniske medarbejdere, at det er let at få forhandlere, og at de finansielle investeringsbehov er minimale.

(79) Med hensyn til B& A-kundernes indkøbsstruktur har parterne navnlig anført, at hovedparten af kunderne får stillet reservedele, sliddele, teknisk støtte og vedligeholdelsestjenester til rådighed enten internt eller via uafhængige tredjeparter. Efter Metsos opfattelse gør eftersalgsservice derfor på ingen måde B& A-kunderne afhængige af de nationale OEM-forhandlere. Endvidere anførte Metso eksempler på grænseoverskridende salg fra forhandleres side, hvilket efter parternes opfattelse er et yderligere bevis for, at markederne for B& A-produkter omfatter hele EØS.

Efterspørgselssiden

(80) Resultaterne af Kommissionens indgående undersøgelse bekræfter, at markederne for B& A-produkter er nationale. For det første ser det ud til, at selv om kunderne får stillet de fleste sliddele og rutinemæssige vedligeholdelsestjenester til rådighed af uafhængige tredjeparter, får de stadig næsten alle væsentlige tjenester eller dele hos producenternes forhandlere eller agenter. Det er f.eks. blevet oplyst, at hovedparten af reservedelene ikke kan fås uden for materielleverandørens distributionsnet, og at det er nødvendigt at benytte forhandleren i forbindelse med komplekse eller væsentlige vedligeholdelsesprocedurer. Endvidere synes det selv med hensyn til de tjenester, der kan fås hos uafhængige udbydere, ofte at være mere effektivt og konkurrencedygtigt at benytte forhandleren. Selv om der kan købes procestekniske tjenester hos ingeniørfirmaer, vil kunderne generelt benytte forhandlerne, som normalt betragter procesteknik som en integreret del af salget af knusere og derfor yder denne service gratis. Endelig har nogle kunder anført, at de med hensyn til visse tjenester (navnlig inden for procesteknik) ikke havde kendskab til andre udbydere i deres område.

(81) For det andet og mere generelt er forholdet mellem kunderne og producentens forhandlere ikke begrænset til at levere reservedele og tilvejebringe vedligeholdelsestjenester. Langt hovedparten af kunderne har således oplyst, at de behøver en nær og hyppig kontakt til deres materielleverandørs forhandler, og at deres forhold til denne forhandler omfattede drøftelser af fremtidige forbedringer eller udvidelser, teknisk rådgivning osv. Betydningen af denne lokale tilstedeværelse kan også forklares med kundernes risikoaversion: Tilstedeværelsen af en national forhandler kan i en vis henseende betragtes som et yderligere sikkerhedselement i tilfælde af alvorlige problemer og som et tegn på, at producenten er indstillet på fortsat at forsyne og bistå kunderne.

(82) For det tredje fremgår det af Kommissionens undersøgelse, at det er både ineffektivt og ofte umuligt for kunderne at handle hos forhandlere uden for deres eget land. Langt hovedparten af de B& A-kunder, der svarede på Kommissionens undersøgelse, har således tilkendegivet, at udenlandske forhandlere ikke udgør troværdige alternativer til forhandlere i deres eget land på grund af længere leveringstider for reservedele, sprogbarrierer, yderligere omkostninger (transport, veksling) osv. Endvidere har de fleste forhandlere fået tildelt eneforhandlingsområder: Selv om kunderne på eget initiativ stadig vil kunne kontakte udenlandske forhandlere, er det vanskeligt at se, hvordan disse forhandlere vil være i stand til at opnå den tætte og hyppige kontakt, som kunderne behøver (og navnlig at drøfte fremtidige indkøb, forbedringer osv.) uden at tilsidesætte de aftalte territoriale begrænsninger. Endelig fremgår det af Kommissionens undersøgelse, at selv de kunder, som beslutter sig til at henvende sig til udenlandske forhandlere, i praksis i givet fald ikke vil kunne få leveret materiel eller tjenester fra disse forhandlere: Mange kunder har således nævnt eksempler på situationer, hvor forhandlere uden for deres land nægtede at betjene dem direkte og i stedet henviste dem til de relevante nationale forhandlere.

(83) Det konkluderes derfor, at forholdene på efterspørgselssiden klart peger i retning af nationale markeder for B& A-stenknusningsmateriel.

Udbudssiden

(84) Med hensyn til udbudssiden er der intet, der tyder på, at udbydere i andre medlemsstater eller andre lande vil kunne påbegynde virksomhed i en ny medlemsstat på kort sigt og uden at pådrage sig betydelige yderligere omkostninger eller risici.

(85) Selv om det distributionsnet, der skal være til rådighed for at kunne være aktiv i en given medlemsstat, ikke behøver at være særlig tæt, og de fysiske investeringer, der kræves til at oprette et sådant distributionsnet, ikke altid nødvendigvis er betydelige, har de fleste konkurrenter og B& A-kunder oplyst, at oprettelsen af et nyt distributionsnet vil være meget omkostnings- og tidkrævende. Det fremgår således af Kommissionens undersøgelse, at en ny forhandler vil skulle opbygge de kundeforhold og den tillid, der kræves for at påbegynde salget af produkter, vil skulle påvise produkternes driftssikkerhed og kvalitet og vil skulle overbevise kunderne om sin evne til at levere reservedele og eftersalgsservice rettidigt og effektivt. Ifølge langt hovedparten af kunderne og konkurrenterne kan dette tage adskillige år.

(86) En af konkurrenterne blandt de konkurrenter, der ifølge parterne med succes har udvidet deres aktiviteters geografiske dækningsområde, har således tilkendegivet, at "den største udfordring i forbindelse med [...]* en effektiv kommerciel udnyttelse [...]* er etableringen af sikre og pålidelige distributions- og eftersalgsservice-/ støttefunktioner." Endvidere synes B& A-kunder at være meget tilbageholdne med at købe materiel hos en udbyder, hvis renommé ikke er tilstrækkeligt etableret. Det er derfor en kompleks opgave at udvide aktiviteterne fra én medlemsstat til en anden, og det kan ikke gøres inden for kort tid.

(87) Den nationale karakter af markederne for B& A-knusere bekræftes endvidere af, at mange producenter af B& A-materiel har meget få eller ingen aktiviteter uden for deres hjemland. Parterne mener, at dette kan forklares med visse nationale markeders begrænsede størrelse (og derfor tiltrækningskraft). Kommissionen bemærker imidlertid for det første, at parternes argument er en bekræftelse af behovet for en national forhandler og af, at det ikke er ligetil og omkostningsfrit at tilvejebringe en sådan forhandler, og for det andet, at nogle producenter, der er aktive i visse medlemsstater, ikke opererer på nogle af de største nationale markeder, f.eks. Tyskland og Det Forenede Kongerige. Dette viser klart, at det "utilstrækkelige" volumen på visse nationale markeder ikke er hovedårsagen til, at producenterne afholder sig fra at udvide deres aktiviteters dækningsområde, og tyder derfor på, at adgangsbarriererne mellem medlemsstaterne ikke er ubetydelige.

(88) Det følger heraf, at forholdene på udbudssiden også tyder på, at der er nationale markeder for B& A-stenknusningsmateriel.

Andre elementer

(89) Den nationale dimension af markederne for B& A-knusningsmateriel bekræftes yderligere af, at der er betydelige forskelle med hensyn til markedsandele og priser fra én medlemsstat til en anden.

(90) Nordbergs markedsandel inden for B& A-kæbeknusere i Finland er f.eks. ca. [75-85 %]* i forhold til en gennemsnitlig markedsandel i EØS på [15-25 %]*. Ligeledes har Svedala været den eneste virksomhed, der i de seneste tre år har solgt vertikalknusere i Sverige, mens virksomhedens samlede markedsandel i EØS ikke overstiger [15-25 %]*. Selv om parterne er af den opfattelse, at forskelle med hensyn til markedsandele er irrelevante i forbindelse med afgrænsningen af de geografiske markeder, viser de meget betydelige forskelle, der er registreret i denne forbindelse, at konkurrencesituationen ikke er homogen i hele EØS. Dette er et klart tegn på, at de geografiske markeder er snævrere end anført af parterne.

(91) [Fortrolig: Dette afsnit vedrører prisforskelle medlemsstaterne imellem med hensyn til stenknusningsmateriel, som sælges af Metso]*.

(92) På baggrund af ovenstående konkluderes det, at de geografiske markeder for B& A-knusningsmateriel (dvs. B& A-kæbeknusere, B& A-horisontalknusere, B& A-vertikalknusere, B& A-kegleknusere og hjælpemateriel i form af sigter, fødere og transportører) er nationale.

Produkter til udvindingsindustrien

(93) Som nævnt i betragtning 75 har parterne anført, at de geografiske markeder for produkter til udvindingsindustrien er verdensomspændende. I sit svar på klagepunktsmeddelelsen har Metso erkendt, at det kan være berettiget at afgrænse det geografiske marked for kæbe- og horisontalknusere til udvindingsindustrien som hele EØS, men har fremført en række argumenter til støtte for, at markedet for primærrotorknusere er verdensomspændende.

(94) For det første mener Metso, at udstrækningen af det geografiske marked kan variere for de forskellige typer knusere til udvindingsindustrien. Efter Metsos opfattelse er visse typer knusere til udvindingsindustrien, f.eks. kæbeknusere og horisontalknusere, simple, "råvarelignende" produkter, hvor der normalt er tilstrækkelig konkurrence på regionalt plan (f.eks. i hele EØS), således at kunderne ikke vil føle sig foranlediget til at købe eller sammenligne priser på et bredere grundlag end det regionale plan. På den anden side købes visse typer knusere til udvindingsindustrien, f.eks. primærrotorknusere, ifølge parterne med sjældne mellemrum af teknologisk avancerede og velorienterede kunder, som normalt indhenter tilbud fra udbydere på verdensplan inden købet.

(95) Til støtte for sit argument har Metso analyseret fem nylige tilfælde, hvor en af parterne har solgt en primærrotorknuser i EØS. I tre af disse tilfælde besøgte kunden potentielle leverandører i USA (F.L. Smidth-Fuller, Metso eller Svedala) og/eller i Japan (Kobe); i to andre tilfælde aflagde kunden besøg på fabrikkerne i en række lande, og sælgeren (Svedala) samlede et salgsteam, som omfattede eksperter fra Sverige og USA, samt medarbejdere i sin lokale distributionsorganisation.

(96) Som nævnt i betragtning 34 er kunderne i udvindingsindustrien generelt store internationale virksomheder, og da de er vant til at operere i afsidesliggende og undertiden vanskelige områder og har betydelige ressourcer, er det lykkes dem at mindske behovet for nære relationer til materielleverandørens forhandlere. Kunderne i udvindingsindustrien kan således i givet fald opfylde nogle af deres behov med hensyn til vedligeholdelse og reservedele internt ved at oprette lokale reservedelslagre eller oplære deres eget vedligeholdelsespersonale.

(97) I betragtning af, at disse kunder gentagne gange køber stenknusningsmateriel til deres forskellige aktiviteter på verdensplan, og da knusere til udvindingsindustrien er af høj værdi og meget komplekse, er indkøbet af materiellet ofte centraliseret og foretages som led i internationale udbud med deltagelse af materielleverandørernes hovedsalgskontor. I betragtning af de tilsyneladende lave transportomkostninger kan producenter fra hele verden få mulighed for i realiteten at indgå i konkurrencen om det pågældende materiel.

(98) De faktorer, der er redegjort for i betragtning 95-97, synes at pege i retning af, at markederne for knusere til udvindingsindustrien har en bred (eventuelt global) geografisk dimension. Resultaterne af Kommissionens indgående undersøgelse viser imidlertid, at konkurrencen rent faktisk finder sted på et snævrere grundlag, navnlig i EØS.

Efterspørgselssiden

(99) Det fremgår af Kommissionens undersøgelse, at selv om kunderne i udvindingsindustrien normalt er meget mindre afhængige af, at materielleverandøren er repræsenteret på lokalt plan, forlanger de dog sædvanligvis, at producenterne af stenknusere tilbyder effektiv og rettidig støtte (reparation, tilvejebringelse af reservedele osv.) på EØS-plan. Som en kunde har anført: "foruden materiellets funktionalitet og den tilknyttede service vælges en sælger ofte på grundlag af den pågældendes evne til hurtigt at levere vigtige ikke-lagervarer, som ikke indgår i den rutinemæssige vedligeholdelse. Desuden kan sælgerens arbejdsområde også omfatte tilsyn med en lokal vedligeholdelsesvirksomhed".

(100) I deres svar på klagepunktsmeddelelsen bestred parterne, at behovet for tilsyn med lokale vedligeholdelsesvirksomheder og hurtig levering af reservedele nødvendigvis kræver en regional tilstedeværelse. Efter deres opfattelse kan tilsynet udøves af eksperter, der kan bo overalt i verden, og som kan flyve derhen, hvor det måtte være nødvendigt. Ligeledes kan reservedele transporteres med fly fra et enkelt internationalt hovedkontor.

(101) Parternes indvending i denne henseende vedrører imidlertid kun de praktiske aspekter med hensyn til, hvordan tilsynet med vedligeholdelsesarbejder og leveringen af reservedele kan organiseres, og tager ikke hensyn til den betydning, som kunderne tillægger kvaliteten af den lokale eller regionale eftersalgsorganisation. Selv om det er klart, at der kan finde en vis centralisering sted, er der forsat behov for en lokal tilstedeværelse, da kunderne ofte vil se negativt på eftersalgsorganisationer, som udelukkende er baseret på centraliseret ekspertise og logistik. Kommissionen har da også fundet beviser for, at kunder i udvindingsindustrien rent faktisk kan lægge stor vægt på, at leverandøren af knusningsmateriellet er repræsenteret på lokalt plan. En skotsk kunde har således oplyst, at Svedala fik "hovedparten af kontrakterne i forbindelse med [virksomhedens] stenbrudsaktiviteter [herunder en primærrotorknuser]", fordi "Svedala er repræsenteret i Wiskaw, Skotland (og også har gode medarbejdere)".

(102) Som anført i betragtning 93-94 har parterne forsøgt at påvise, at når kunderne køber stort materiel som f.eks. en primærrotorknuser, sammenligner de tilbud fra de største internationale udbydere og er rede til at rejse til udlandet og aflægge besøg hos udbyderne for at se det tilbudte materiel i drift. Kommissionen bemærker imidlertid, at hovedparten af de kunder i udvindingsindustrien, som har anført, at de køber primærrotorknusere, har oplyst, at de køber disse knusere som led i en mere regional indkøbsprocedure og ikke som led i en international indkøbsprocedure. Ingen kunde, der er etableret i Europa, har således tilkendegivet, at den pågældende køber primærrotorknusere uden for EØS. Desuden mener Kommissionen, at det forhold, at kunderne er rede til at rejse til udlandet for at se noget bestemt materiel i drift, ikke udelukker, at markedet er regionalt. Dette skyldes navnlig, at formålet med kundernes besøg på fabrikkerne hovedsagelig er at konstatere, om de pågældende produkter er egnede, og ikke vedrører teknisk støtte eller eftersalgsservice, mens den regionale dimension af indkøb netop skyldes betydningen af støtte eller eftersalgsservice. Det forhold, at kunderne er rede til at rejse til udlandet for at se produkterne i drift, kan i stedet fortolkes som et yderligere udtryk for kundernes risikoaversion som beskrevet i betragtning 21-22. Dette viser klart, at den typiske indkøbsstruktur blandt de europæiske kunder i udvindingsindustrien er baseret på indkøb i hele EØS (eller endog på nationalt plan).

(103) Det ser endvidere ud til, at selv om nogle kunder teoretisk set kan klare sig uden en sådan regional tilstedeværelse (fordi det lykkes dem at gøre dette i forbindelse med deres produktionssteder i afsidesliggende områder, hvor ingen materielleverandører tilbyder tilstrækkelig støtte, ved at oprette lokale reservedelslagre, oplære deres eget vedligeholdelses- og reparationspersonale osv.), vil dette ikke være tilfældet for langt hovedparten af aftagerne af knusere til udvindingsindustrien i EØS. For det første synes hovedparten af efterspørgslen efter knusere til udvindingsindustrien i EØS at komme enten fra mindre, regionale udvindingsselskaber (som ikke let vil kunne udvikle disse færdigheder på kort sigt) eller fra cementvirksomheder og meget store stenbrud (som ofte er mindre vant til at arbejde i afsidesliggende og vanskelige områder).

(104) Desuden tyder resultaterne af Kommissionens undersøgelse på, at selv med hensyn til de europæiske kunder i udvindingsindustrien, som vil kunne klare sig, uden at materielleverandøren har en regional tilstedeværelse, vil udviklingen af sådanne færdigheder være forbundet med yderligere omkostninger og risici, som de foretrækker at undgå ved at få de pågældende tjenester direkte fra producenten. I den henseende og i betragtning af, at mange materielleverandører har en betydelig tilstedeværelse i EØS og derfor tilbyder sådanne støttetjenester, vil kunder i EØS derfor normalt vælge de producenter af knusningsanlæg, der er i stand til at stille støttetjenester til rådighed på regionalt plan. Dette understreges yderligere af, at de udbydere, der ikke har en betydelig tilstedeværelse i EØS, ikke har noget (eller under alle omstændigheder et meget begrænset) salg i denne region, selv om de i givet fald står meget stærkere andre steder. Dette er f.eks. tilfældet med Kobe, som ikke har solgt noget i EØS i de seneste tre år, selv om virksomheden er verdens tredjestørste udbyder af kæbe- og kegleknusere til udvindingsindustrien og horisontale tromlemøller. På grundlag af parternes oplysninger synes Kobe således ikke at have solgt nogen knusere til udvindingsindustrien i EØS siden 1990.

(105) Som beskrevet i betragtning 21-22 synes kombinationen af den lange levetid, stenknusningsmateriellets store betydning og stenknusernes begrænsede anskaffelsespris i forhold til de samlede omkostninger og indtægter i forbindelse med et stenbrudsanlæg eller et anlæg til produktion af stenmaterialer at gøre kunderne meget forsigtige og tilbageholdne med at løbe risici i forbindelse med deres valg. I den forbindelse kan geografisk nærhed til materielleverandøren betragtes som et vigtigt sikkerhedselement for kunden.

(106) Dette er tydeligvis ikke til hinder for, at kunderne kan foretage indkøb og gennemføre kontraktforhandlinger fra deres hovedkontor, og at alle udbydere på verdensplan formelt kan blive inviteret til at konkurrere. Selv de kunder, der har indkøbt materiel på denne måde, har imidlertid tilkendegivet, at indkøbet af en stenknuser, der skal anvendes i EØS, i praksis i vidt omfang vil afhænge af, om der er mulighed for en effektiv og rettidig støtte i dette område.

Udbudssiden

(107) Den regionale dimension af konkurrencen i EØS understreges af en række yderligere elementer. For det første fremgår det af resultaterne af Kommissionens indgående undersøgelse, at de fleste ikke-europæiske udbydere af knusere til udvindingsindustrien, som parterne har opført på en liste, er ukendte eller i det mindste ikke særlig kendte for hovedparten af kunderne i udvindingsindustrien i EØS. En række kunder i udvindingsindustrien har endog oplyst, at nogle af disse udbydere slet ikke er aktive inden for stenknusningsmateriel.

(108) Det ser desuden ud til, at de fleste udbydere af knusere til udvindingsindustrien ikke opererer på verdensplan, men i stedet som regel specialiserer sig i visse regioner eller områder. Dette gælder navnlig for russiske og kinesiske udbydere, som har et relativt lille salg uden for deres hjemmemarkeder og af langt hovedparten af kunderne ikke anses for at være troværdige konkurrenter uden for Rusland og Kina. De fleste kunder har f.eks. tilkendegivet, at de ikke kendte disse udbydere, og de kunder, som havde haft visse kontakter til russiske og kinesiske udbydere, har anført, at deres produkter havde en ringere standard og ydeevne, og at deres reservedele og service var upålidelige.

(109) Denne specialisering i et begrænset antal regioner synes også at gøre sig gældende i forbindelse med de fleste andre producenter af knusningsmateriel. Trods aktiviteternes bredere geografiske udstrækning og med undtagelse af et meget begrænset antal egentlige globale aktører (f.eks. Svedala, Nordberg eller F.L. Smidth-Fuller) fremgår det af de oplysninger, som parterne har fremlagt, at de fleste producenter af knusere til udvindingsindustrien kun er aktive i et begrænset antal regioner og opnår hovedparten af deres kontrakter gennem nationale eller regionale udbud.

(110) Dette synes navnlig at være tilfældet i EØS. Ifølge parternes oplysninger har det f.eks. ikke været muligt for væsentlige udbydere af knusere til udvindingsindustrien, såsom Kobe (verdens tredjestørste udbyder af kæbe- og kegleknusere til udvindingsindustrien og horisontale tromlemøller) og Kawasaki (verdens næststørste udbyder af kegleknusere til udvindingsindustrien) at sælge produkter i Europa i de seneste tre år. Mere generelt fremgår det af parternes oplysninger, at markedsstillingerne i forbindelse knusningsmateriel til udvindingsindustrien er væsentligt forskellige i EØS i forhold til på verdensplan (selv hvis der ses bort fra russiske og kinesiske producenter). Inden for horisontalknusere udgjorde f.eks. parternes samlede markedsandel (på grundlag af enheder) mellem 1997 og 1999 [20-30 %]* i EØS i forhold til en global markedsandel (uden russiske og kinesiske producenter), der ikke oversteg [0-10 %]. Det samme var tilfældet inden for store kæbeknusere, hvor parternes samlede markedsandel udgjorde [40-50 %]* i EØS, mens den ikke oversteg [15-25 %]* på verdensplan (uden russiske og kinesiske producenter).

(111) Endelig har langt hovedparten af konkurrenterne anført, at der er betydelige hindringer for adgangen fra én region til en anden. EØS udgør således et begrænset marked for knusere til udvindingsindustrien i forhold til store udvindingsområder som f.eks. Nordamerika eller Sydafrika. Ifølge de oplysninger, som parterne har fremlagt, sælges der f.eks. ikke mere end [...]* primærrotorknusere årligt i EØS, mens der på verdensplan indkøbes ca. [...]* enheder årligt (uden Rusland og Kina). Ligeledes tegner EØS sig inden for horisontalknusere til udvindingsindustrien i gennemsnit for højst [0-10 %]* af den samlede globale efterspørgsel (igen uden Rusland og Kina). Dette lille markedsvolumen sammen med tilstedeværelsen af allerede veletablerede konkurrenter og den geografiske nærhed og service, som kunderne forlanger, kan afholde udbydere fra lande uden for EØS fra at pådrage sig de omkostninger og vanskeligheder, der er nødvendige for en effektiv adgang til markedet for knusere til udvindingsindustrien i EØS, og således yderligere reducere antallet af troværdige leverandører til kunder i EØS.

Andre elementer

(112) Det forhold, at konkurrencen ikke er organiseret på verdensplan, bekræftes yderligere af de betydelige forskelle i de skøn over det globale markedsvolumen, som udbydere af stenknusningsmateriel har fremlagt. Når der ses bort fra russiske og kinesiske producenter, ligger f.eks. parternes og konkurrenternes skøn over det globale markedsvolumen for 1999 mellem 40 og 99 enheder med hensyn til horisontalknusere til udvindingsindustrien. Med hensyn til rotorknusere mente en konkurrent ligeledes, at den pågældende klart var den førende på markedet med en betydelig markedsandel mellem 1990 og 1996, mens parterne har skønnet, at denne konkurrent ikke tegnede sig for mere end 25 % af salget i den pågældende periode, og resultaterne af Kommissionens undersøgelse synes at vise, at denne konkurrents markedsandel formentlig var på omkring 30-35 %. Dette viser, at udbyderne ikke har kendskab til en hel del projekter på verdensplan, og tyder derfor stærkt på, at en række kontrakter indgås på et snævrere grundlag.

(113) Endelig bemærkes det, at det stenknusningsmateriel, der sælges i EØS, skal overholde sikkerhedsbestemmelserne i Europa-Parlamentets og Rådets direktiv 98/37/EF af 22. juni 1998 om indbyrdes tilnærmelse af medlemsstaternes lovgivning om maskiner ("maskindirektivet")(9), som ændret ved direktiv 98/79/EF(10), og skal navnlig være forsynet med "CE-mærkningen", der påviser dets overensstemmelse med dette direktiv. Kommissionen er blevet gjort opmærksom på, at ikke-europæiske producenter ikke altid opfylder disse krav i dag. Selv om maskindirektivet harmoniserer standarderne i EØS og letter samhandelen mellem medlemsstaterne, kan det i denne henseende også have den indirekte konsekvens, at det hindrer ikke-europæiske udbydere, som ikke er i stand til at opfylde kravene, i at sælge i EØS. Dette vil derfor bidrage til eksistensen af et særskilt marked for knusningsmateriel til udvindingsindustrien i EØS. Parterne har alligevel anført, at de fællesskabskrav, der finder anvendelse på stenknusere, er af en så grundlæggende karakter, at det kan forventes, at alle udbydere, der opererer i forskellige dele af verden, er i stand til at opfylde disse krav uden større vanskeligheder.

(114) På baggrund af ovenstående konkluderes det, at de geografiske markeder for knusere til udvindingsindustrien er hele EØS. Denne konklusion støttes af såvel den særlige karakter af efterspørgslen i EØS (og navnlig af tilstedeværelsen af mindre kunder i "udvindingsindustrien", der køber stenknusningsmateriel på lokalt plan eller forlanger en betydelig eftersalgsservice i EØS) som af det forhold, at de fleste udbydere af stenknusere er organiseret på regionalt plan. I modsætning til parternes påstande har Kommissionen således ikke fundet noget bevis for, at markedet for visse typer knusere til udvindingsindustrien, f.eks. primærrotorknusere, omfatter mere end EØS: af de grunde, der er redegjort for i betragtning 102, synes primærrotorknusere at blive købt og distribueret i EØS på i det væsentlige samme måde som andre knusere til udvindingsindustrien.

VI. KONKURRENCEVURDERING MED HENSYN TIL B& A-KNUSERE

(115) Som nævnt i betragtning 32 er B& A-knusere de mindre knusere, der sælges til uafhængige producenter af stenmaterialer og entreprenører, bygge- og anlægsvirksomheder, specialiserede nedbrydningsvirksomheder og cementvirksomheder (når de køber mindre knusere til produktion af stenmaterialer, der sælges til tredjeparter). De omfatter mindre kæbeknusere, mindre horisontalknusere, mindre kegleknusere, vertikalknusere og også hjælpemateriel i form af sigter, fødere og transportører. Transaktionen vil føre til en sammenlægning af Nordberg og Svedala, som er de to største udbydere af B& A-knusere i EØS og tilsammen tegner sig for [20-30 %]* af B& A-stenknusere, mens de næststørste konkurrenter er Terex (ca. [5-15 %]* og Krupp (ca. [0-10 %]*).

A. Andre B& A-knusere end kegle- og kæbeknusere

(116) Som nævnt i Kommissionens beslutning om at indlede procedure i denne sag er der intet, der tyder på, at transaktionen vil give anledning til konkurrenceproblemer på markederne for slagknusere, sigter, fødere eller transportører.

(117) For det første giver transaktionen ikke konkurrenceproblemer med hensyn til slagknusere, da Nordberg ikke sælger vertikalknusere i EØS. Selv om Nordberg på nuværende tidspunkt er ved at optage produktionen af vertikalknusere gennem lanceringen af en række nye produkter, og selv om Svedala på nuværende tidspunkt står stærkt i visse medlemsstater, vil den fusionerede enhed formentlig fortsat blive udsat for konkurrence fra andre store producenter af vertikalknusere (f.eks. Magotteaux eller Canica-Jaques) med en betydelig tilstedeværelse i de pågældende medlemsstater. Inden for horisontalknusere overstiger parternes samlede markedsandele(11) desuden ikke [20-30 %]* i nogen medlemsstat, hvor der forekommer overlapninger, og den fusionerede enhed vil fortsat blive udsat for konkurrence fra andre udbydere, f.eks. Hartl, Kleemann & Reiner, eller nationale aktører, f.eks. Arja.

(118) For det andet har parterne begrænsede stillinger på markederne for sigter, fødere og transportører: Ifølge de tal over markedsandele, som Metso har fremlagt, tegner parterne sig tilsammen for under [10-20 %]* af salget af sigter og fødere i EØS, og de er marginale leverandører af transportører. Dette er også tilfældet på nationalt plan, da parternes markedsandele inden for henholdsvis sigter og fødere ikke vil overstige [20-30 %]*, i nogen medlemsstat.

B. Kegle- og kæbeknusere

Parternes og konkurrenternes stilling på markedet

Kegleknusere

(119) Nordberg og Svedala er de to langt største udbydere af B& A-kegleknusere i EØS (med en markedsandel på [25-35 %]* for Nordbergs vedkommende og [25-35 %]* for Svedalas vedkommende), mens den næststørste konkurrent i EØS er Terex [5-15 %]*.

(120) For så vidt transaktionen resulterer i en sammenlægning af Nordberg og Svedala, vil den uvægerlig føre til betydelige markedsandele i de fleste EØS-lande, dvs. Østrig [65-75 %]*, Danmark [70-80 %]*, Finland [85-95 %]*, Frankrig [80-90 %]*, Tyskland [45-55 %]*, Italien [40-50 %]*, Norge [90-100 %]*, Portugal [60-70 %]*, Spanien [65-75 %]*, Sverige [75-85 %]* og Det Forenede Kongerige [35-45 %]*.

(121) I disse lande er den fusionerede enheds tilstedeværelse af endnu større betydning, da resten af udbudssiden ofte er meget fragmenteret, og nogle af de øvrige konkurrenter ofte kan være lokale aktører, som kun er aktive i et begrænset antal lande. Et typisk eksempel på denne situation findes i Østrig, hvor den fusionerede enhed vil få en markedsandel, som er næsten [...]* gange større end den næststørste konkurrents, dvs. Terex med [5-15 %]*, mens resten af efterspørgslen i hovedsagen dækkes af lokale konkurrenter. Selv i Italien, hvor parternes markedsandele er af relativ mindre betydning, vil den fusionerede enheds andel af salget blive over [...]* end den næststørste konkurrents, og den vil blive stillet over for et stort antal lokale udbydere, f.eks. Comec (den næststørste konkurrent) eller Reiter e Crippa.

(122) Det bemærkes endvidere, at parternes gennemsnitlige samlede markedsandel i Det Forenede Kongerige i perioden 1997-1999 undervurderer Nordbergs og Svedalas faktiske markedsstillinger på grund af den betydelige stigning i parternes andel af salget i den pågældende periode. Selv om Nordberg og Svedala kun tegnede sig for [20-30 %]* af salget i 1997, stod de således for [40-50 %]* af de enheder, der blev solgt i 1998, og [50-60 %]* i 1999. Som et resultat af denne udvikling står den fusionerede enhed nu mere end dobbelt så stærkt på markedet som sin næststørste konkurrent, Terex med [15-25 %]*.

(123) På de fleste af de øvrige nationale markeder vil transaktionen enten ikke skabe nogen overlapninger eller vil føre til samlede markedsandele på under [30-40 %]* (som i Belgien og Nederlandene). Der er tale om et midtertilfælde i Irland, hvor Nordbergs og Svedalas samlede markedsandele når op på [40-50 %]*, men hvor Terex og PSP stadig tegner sig for en betydelig del af salget (Terex [30-40 %]* og PSP [15-25 %]*).

Kæbeknusere

(124) Nordberg og Svedala er to af de største udbydere af B& A-kæbeknusere i EØS (Nordberg [10-20 %]* og Svedala [5-15 %]*), mens de andre største konkurrenter er Terex [10-20 %]* og Extec [5-15 %]*.

(125) Transaktionen vil føre til meget store samlede markedsandele i Finland [75-85 %]*, Norge [60-70 %]*, Sverige [55-65 %]* og Danmark [35-45 %]*. I Finland, Norge og Sverige er resten af udbudssiden meget fragmenteret, og den næststørste konkurrent tegner sig kun for [10-20 %]* af salget. Dette er ikke i samme grad tilfældet i Danmark, hvor en anden konkurrent, Böhringer, tegnede sig for [20-30 %]* af salget i perioden 1997-1999.

(126) I Portugal tegnede Nordberg og Svedala sig tilsammen for [40-50 %]* af salget i 1999. Svedalas gennemsnitlige salg overstiger imidlertid ikke [...]* enhed pr. år på dette marked (ud af et markedsvolumen på 13 enheder). Overlapningen mellem parterne er derfor ubetydelig, og transaktionen påvirker ikke konkurrencevilkårene betydeligt i dette land.

(127) Transaktionen vil også skabe overlapninger på en række andre markeder. Med undtagelse af Østrig overstiger parternes samlede markedsandele imidlertid ikke [20-30 %]* i nogen af disse lande, og de vil fortsat blive udsat for konkurrence fra andre markedsaktører, enten globale aktører (f.eks. Terex, Extec eller Parker) eller lokale udbydere (f.eks. Laron). I Østrig, hvor Nordberg tegnede sig for [25-35 %]* af salget i 1999, vil transaktionen desuden kun have ubetydelige virkninger, da Svedala kun solgte [...]* kæbeknuser i 1999 ud af et samlet markedsvolumen på 34 enheder.

Parternes yderligere konkurrencefordele

(128) Det fremgår af ovenstående, at den fusionerede enhed både vil få betydelige markedsandele og blive væsentligt større end konkurrenterne på de fleste af de berørte markeder. Endvidere fremgår det af markedsundersøgelsen, at den fusionerede enhed, Metso/Svedala, vil få en række yderligere konkurrencefordele, som vil gøre den i stand til yderligere at svække de eksisterende konkurrenter og øge hindringerne for adgangen til de pågældende markeder.

Bedste renommé

(129) Som nævnt i betragtning 18-21 medfører stenknusningsmateriellets lange levetid og store betydning, at kunderne udviser stor risikoaversion og vælger sikre produkter og leverandører, selv om dette indebærer, at de skal betale højere priser. Som en kunde har anført: "kvalitet er det vigtigste med hensyn til produktsammenligninger. Dette er uanset materieltype".

(130) I den forbindelse er det for det første vigtigt at bemærke, at kunderne har tilkendegivet, at ydeevne, driftssikkerhed og eftersalgsservice efter deres opfattelse varierer betydeligt mellem de forskellige udbydere, og for det andet, at Nordberg og Svedala næsten samstemmende anses for at være de udbydere af stenknusere, der har det bedste renommé i sektoren. Dette fremgår af resultaterne af Kommissionens undersøgelse, som navnlig viser, at Nordbergs og Svedalas produkter klart er de løsninger, der vælges i forbindelse med hårde eller abrasive (og derfor udfordrende) bjergarter. Det fremgår ligeledes af interne dokumenter fra Nordberg, at en af virksomhedens målrettede konkurrencefordele er at tilbyde de "bedste og mest driftssikre produkter i sektoren, som giver kunderne mere veldokumenterede fordele end konkurrerende produkter", mens det fremgår af andre dokumenter, at "Nordbergs produkter generelt anses for at være gode og af høj kvalitet".

Bred produktportefølje

(131) Den fusionerede enhed vil også kunne opnå betydelige fordele på grundlag af sin brede produktportefølje. Kunder og konkurrenter har navnlig peget på, at muligheden for at tilbyde et bredt sortiment af materiel er vigtig i forbindelse med tilbud på nye nøglefærdige knusningsanlæg eller en betydelig kapacitetsudvidelse, og at dette også gør det muligt for den pågældende leverandør af stenknusningsmateriel at tilbyde komplette løsninger i forbindelse med eftersalgsservice og reducere risiciene, ved at der kun er én leverandør, der bærer det overordnede ansvar for stenknusningsanlægget. Det blev også fremført, at dette gør det muligt for leverandøren at få det bedst mulige kendskab til kundens knusningsanlæg og dermed være i stand til at tilbyde optimal rådgivning og foreslå løsninger til forbedringer, opgraderinger eller kapacitetsudvidelser. Eller som Svedalas administrerende direktør har udtrykt det: "kunderne søger leverandører, der tilbyder komplette løsninger".

(132) Det forhold, at Nordberg og Svedala anses for at være de udbydere, der har den bredeste produktportefølje, vil i den henseende klart give den fusionerede enhed en yderligere betydelig konkurrencefordel. Ligesom Nordberg, der bryster sig af at have et "komplet produktsortiment til at kunne dække alle kundernes behov inden for neddeling og klassificering af bjergarter", anførte Svedalas administrerende direktør, at "Svedala er den eneste, der tilbyder et komplet sortiment. [...]*. Kunderne kan derfor få et komplet udvalg af produkter og tjenester fra en enkelt leverandør, mens vore konkurrenter kun kan imødekomme dele af deres samlede behov. [...]*. Dette betyder, at vi vil stå meget stærkt i fremtiden".

(133) Navnlig kombinationen af et godt renommé og en bred produktportefølje skulle gøre den fusionerede enhed den foretrukne leverandør i forbindelse med nye totalentreprisekontrakter. Dette vil for det første navnlig være tilfældet, da andre konkurrenter har anført, at de er afhængige af parterne med hensyn til leveringen af visse typer materiel (primært kegleknusere), for det andet har de fleste kunder oplyst, at Nordberg og Svedala er de eneste, der er i stand til at tilbyde store totalentreprisekontrakter, og for det tredje har tredjeparter anført, at de betragter kegleknuserne som den "konkurrenceparameter", som andre indkøbsbeslutninger træffes på grundlag af (navnlig i forbindelse med knusning af hårde bjergarter, hvor anlæggets ydeevne afgøres af kegleknuserens ydeevne).

(134) Totalentreprisekontrakter er relativt sjældne (de tegner sig for ca. [...]* af Nordbergs omsætning inden for stenknusningsmateriel). Som nævnt i betragtning 39 synes de imidlertid at have væsentlige virkninger for konkurrencevilkårene: Det er således blevet oplyst, at de skaber langvarige relationer mellem materielleverandøren og kunden, som i betragtning af kundernes store risikoaversion generelt gør det lettere for leverandøren at opnå fremtidige kontrakter hos den pågældende kunde og derfor yderligere nedsætte konkurrencepresset fra andre udbydere.

Bred geografisk dækning

(135) Nordberg og Svedala har en uforlignelig geografisk dækning i EØS (og endog eventuelt på verdensplan). I en sektor, der er følsom over for konjunktursvingninger, vil dette for det første bidrage til, at den fusionerede enhed både kan formindske de økonomiske risici og være tæt på kunderne, for så vidt angår salg og service.

(136) For det andet - og vigtigere - skulle denne brede dækning gøre det muligt for den fusionerede enhed at træffe selektive konkurrenceforanstaltninger over for andre udbydere med et mere begrænset (og undertiden nationalt) aktivitetsområde. Virkningerne af en sådan adfærd kunne blive så meget desto mere skadelige, da en stor del af konkurrenterne (og undertiden den næststørste udbyder efter den fusionerede enhed) er omfattet af denne kategori i B& A-sektoren. Dette er eksempelvis tilfældet på det norske, svenske og italienske marked for B& A-kegleknusere.

Stordriftsfordele

(137) Der er tegn på, at størrelsen spiller en rolle i B& A-sektoren, da konkurrenter har oplyst, at det for at være konkurrencedygtig i B& A-sektorerne er nødvendigt at sælge relativt store mængder for at kunne opnå stordriftsfordele.

(138) Det bemærkes i den forbindelse, at den fusionerede enhed vil blive langt den største producent af B& A-kegleknusere (med [60-70 %]* af salget) samt (om end i mindre udstrækning) kæbeknusere (med [20-30 %]* af salget) i EØS. I betragtning af, at parternes næststørste konkurrenter i visse medlemsstater er meget mindre virksomheder, ville dette kunne gøre det muligt for den fusionerede enhed at træffe målrettede konkurrenceforanstaltninger over for disse konkurrenter og yderligere forstærke sin position på de pågældende markeder.

(139) Dette kunne være tilfældet med Böhringer, Nordbergs og Svedalas største konkurrent på det danske marked for kæbeknusere, som selv om virksomheden tegner sig for [20-30 %]* af salget i dette land, kun vil have et salg svarende til [0-10 %]* af den fusionerede enheds salg i EØS. Dette kunne også være tilfældet på det britiske og det irske marked for kegleknusere, hvor parternes nærmeste konkurrent, Terex, ganske vist har betydelige stillinger, men kun vil have et salg af B& A-kegleknusere i EØS, som vil være mindre end en syvendedel af den fusionerede enheds salg.

Utilstrækkeligt konkurrencepres fra eksisterende konkurrenter

(140) Det fremgår af ovenstående, at mindre konkurrenter med et snævrere produktsortiment og aktivitetsområde ikke vil være i stand til at lægge et tilstrækkeligt konkurrencepres på den fusionerede enhed efter fusionen. De vil navnlig tydeligvis ikke være i stand til at tilbyde den garanti, det renommé og den støtte, som sædvanligvis forlanges af kunder, der er tilbageholdne med at løbe risici.

(141) Som nævnt i betragtning 37 er stenknusningssektoren imidlertid også kendetegnet ved en række forskellige udbydere, lige fra store, internationale virksomheder med et bredt produktsortiment (f.eks. Svedala, Nordberg, Terex eller Krupp) til mindre virksomheder, der udbyder et begrænset antal produkter i en snævert geografisk område (f.eks. Haahjem Base, der sælger B& A-kæbeknusere i de nordiske lande (Sverige, Finland, Norge, Danmark og Island), eller Rodrigo Matias Magalhães, der kun opererer i Portugal). For så vidt nogle af de større udbydere af stenknusningsmateriel også er aktive inden for B& A-kegleknusere og -kæbeknusere i de pågældende lande, er det nødvendigt at undersøge, om presset fra disse udbydere i betydelig grad kan begrænse den fusionerede enheds konkurrencemæssige adfærd.

(142) Fire af disse større virksomheder producerer kegleknusere og/eller kæbeknusere. Der er tale om Terex, Krupp, Parker og Kleemann & Reiner:

- Terex en amerikansk diversificeret global producent af løfteudstyr, entreprenørmaskiner og anlægsmateriel til brug inden for byggeri, stenbrud, genbrug og udvinding. Terex kom ind på markederne for B& A-knusere i 1999 gennem erhvervelsen af Cedarapids Inc. med hjemsted i USA og af Powerscreen med hjemsted i Det Forenede Kongerige. Terex udbyder nu alle former for B& A-knusningsmateriel, herunder kæbeknusere (stationære, på larvebånd og mobile) og kegleknusere. Terex sælger sine produkter i 60 lande.

- Krupp Fördertechnik er et tysk datterselskab af ThyssenKrupp Group og udbyder alle former for knusningsmateriel. Virksomheden sælger Telsmith-udviklede kegleknusere på grundlag af en licensaftale under mærkenavnet Telsmith (som er en stor udbyder i USA).

- Parker er en veletableret producent af knusnings- og sigteanlæg med hjemsted i Det Forenede Kongerige. Virksomheden har udvidet sit produktsortiment i de seneste fem år. Den sælger en lange række stationære og mobile kæbeknusere og kæbeknusere på larvebånd. I produktsortimentet indgår tillige en kegleknuser. Parker sælger sine produkter i hele EØS.

- Kleemann & Reiner er en veletableret tysk virksomhed, som blev udvidet betydeligt i 1990'erne. Den sælger nu både kæbe- og kegleknusere i de fleste EØS-lande.

(143) Resultaterne af Kommissionens undersøgelse viser, at disse konkurrenters tilstedeværelse kan være tilstrækkelig til at hindre den fusionerede enhed i at udnytte sine markedsstillinger inden for kegle- og kæbeknusere og udvide sin dominerende stilling til at omfatte nye produktområder. Dette forholder sig navnlig således, da de producenter, der er nævnt i betragtning 142, også har relativt brede produktporteføljer, en tilstrækkelig geografisk dækning og et fremragende renommé på nogle markedsområder.

(144) Resultaterne af undersøgelsen viser imidlertid også, at disse udbydere ikke vil kunne udfordre den fusionerede enheds markedsstilling inden for kegleknusere i de fleste EØS-lande og inden for kæbeknusere i Danmark, Finland, Norge og Sverige.

(145) På grundlag af sammenlægningen af parternes betydelige markedsandele, den fusionerede enheds betydelige yderligere konkurrencefordele, den betydning, som kunderne tillægger kvalitet, erfaring, eftersalgsservice og mere generelt spørgsmålet om risikoreduktion, og den begrænsede tilstedeværelse på de pågældende markeder af alle andre udbydere, som alle heller ikke har samme renommé, er det for det første klart, at ingen anden eksisterende producent af kegleknusere eller kæbeknuser i betydelig grad vil kunne udfordre den fusionerede enheds konkurrencesituation på disse markeder. Dette støttes yderligere af, at de fleste kunder ikke kunne nævne nogen udbyder af knusningsmateriel med et udbud, der kan konkurrere med parternes udbud (for ikke at tale om den fusionerede enheds udbud).

(146) For det andet ser det ud til, at de øvrige udbydere kan lide under en række yderligere svagheder i forhold til parterne. F.eks. anvendes kegleknusere og kæbeknusere (navnlig i de nordiske lande) ofte i forbindelse med hårde eller abrasive bjergarter. De fleste knusere er ganske vist i stand til at knuse hårde og bløde bjergarter, og det vil ikke være økonomisk muligt at konstruere knusningsmateriel kun til brug for hårde eller bløde bjergarter. Tredjeparter har imidlertid klart tilkendegivet som led i markedsundersøgelsen, at ikke alle de produkter, der udbydes, er i stand til at knuse alle hårde bjergarter (materiale, der er hårdere end 30000 psi (pounds per square inch)). Mange kunder, som knuser hårde bjergarter, betragter således Nordberg og Svedala som de eneste egnede leverandører, da de kan opvise den højeste kvalitet i denne henseende. Det er i den forbindelse højst tvivlsomt, om de øvrige udbydere, som allerede er stillet dårligere med hensyn til renommé, med rimelighed vil kunne overtale forsigtige kunder til at udskifte deres nuværende og tilfredsstillende knusere med produkter, der opfattes som værende af lavere kvalitet.

(147) Der er ligeledes meget, der taler for, at disse udbyderes distributionsnet i givet fald er mindre effektive end Nordbergs og Svedalas distributionsnet. Et stort antal kunder (f.eks. den portugisiske sammenslutning af virksomheder i sektoren for udvinding og stenmaterialer) har f.eks. oplyst, at de ikke har kendskab til andre udbydere end Nordberg og Svedala. Andre har anført, at de andre udbydere, som de har kendskab til, ikke har en tilstrækkelig tilstedeværelse i deres land.

(148) På baggrund af ovenstående konkluderes det, at de eksisterende konkurrenter ikke er i stand til i betydelig grad at udfordre den fusionerede enheds markedsstilling eller at begrænse dens konkurrencemæssige adfærd på de pågældende markeder væsentligt. Dette bekræftes også yderligere af resultaterne af Kommissionens undersøgelse, da de fleste kunder og konkurrenter har tilkendegivet, at transaktionen vil skabe et monopol inden for kegleknusere, og et stort antal kunder i de nordiske lande har givet udtryk for bekymring med hensyn til kæbeknusere. Som en kunde udtrykte det: "der er få alternative muligheder, og de har ikke den fornødne dybtgående viden og internationale erfaring. Valgmulighederne vil blive praktisk talt nul".

Utilstrækkelig markedsstyrke på aftagersiden

(149) Intet tyder på, at B& A-kunderne vil få tilstrækkelig markedsstyrke til at begrænse den fusionerede enheds konkurrencemæssige adfærd. Som nævnt i betragtning 35 er efterspørgslen blandt B& A-kunderne meget fragmenteret (kunderne tegner sig normalt ikke for mere end [...]* af Nordbergs eller Svedalas salg), kunderne køber ikke nyt materiel så tit, og indkøbene er derfor forskellige fra år til år. Dette understreges endvidere af, at hovedparten af kunderne har tilkendegivet, at de har en begrænset forhandlingsstyrke og benytter et begrænset antal leverandører. De fleste kunder har også givet udtryk for alvorlig bekymring med hensyn til virkningerne af den planlagte transaktion.

Utilstrækkeligt yderligere konkurrencepres

Andre teknologier

(150) Parterne har anført, at der er en vis substituerbarhed på efterspørgselssiden mellem de forskellige markeder for B& A-knusere, navnlig mellem vertikalknusere og kegleknusere. Ifølge parterne vil vertikalknusere kunne konkurrere med kegleknusere i forbindelse med ca. 30 % af anvendelsesområderne for kegleknusere. De har gjort gældende, at denne substitution også forventes at stige som følge af teknologiske fremskridt og derfor i vidt omfang vil mindske en eventuel markedsstyrke, som den fusionerede enhed måtte få inden for kegleknusere.

(151) Markedsundersøgelsen støtter ikke dette ræsonnement. Selv hvis parternes argument godtages, vil kegleknusere for det første ikke konkurrere med vertikalknusere i 70 % af tilfældene. For det andet har langt hovedparten af konkurrenterne tilkendegivet, at de ikke anser vertikalknusere (eller enhver anden teknologi) for at være tilstrækkelige til at lægge pres på den fusionerede enheds konkurrencemæssige adfærd og priser. Som én konkurrent har udtrykt det: "en kegleknuser er en meget vigtig maskine for hovedparten af forarbejdningsvirksomheder. Når der er behov for en kegleknuser på grund af det materiale, der skal knuses, findes der intet teknisk alternativ, den kan absolut ikke erstattes af en vertikalknuser, da det ikke er teknisk eller økonomisk muligt". Det konkluderes derfor, at alternative teknologier ikke er tilstrækkelige til at lægge pres på den fusionerede enheds konkurrencemæssige adfærd og priser.

Brugt materiel

(152) Parterne har også anført, at der foruden nyt stenknusningsmateriel er en betydelig handel med brugt materiel i EØS. Ifølge parterne er der mange udbydere, der sælger "brugt materiel" på verdensplan. Der averteres også i stor udstrækning med brugt materiel.

(153) Som nævnt i betragtning 69-73 i forbindelse med afgrænsningen af produktmarkedet anser kunderne imidlertid relativt sjældent brugt materiel for at være et alternativ til nyt materiel, primært på grund af de risici (tvivlsom driftssikkerhed og levetid, manglende garanti, usikkerhed med hensyn til levering af reservedele osv.), der er forbundet med brugte produkter. Navnlig i forbindelse med krævende anvendelsesformål kræves der desuden en maksimal udnyttelse af materiellet, og i forbindelse med disse aktiviteter kan der ikke anvendes brugt materiel til at nå driftsmålene. Brugt materiel overvejes undertiden af budgetmæssige grunde med henblik på at udføre begrænset knusningsarbejde, men selv i disse bestemte tilfælde foretrækkes normalt mindre og billigere nye knusere i stedet for brugte knusere.

(154) Desuden har selv de kunder, som gav udtryk for, at de var rede til at købe brugt materiel, anført, at de kun vil gøre dette i forbindelse med relativt nyt materiel, der har været brugt i få timer. I betragtning af, at nogle kunder også har anført, at brugte maskiner for det meste er meget gamle og forældede, bekræfter dette yderligere, at tilstedeværelsen af brugt materiel formentlig ikke er tilstrækkelig til i betydelig grad at lægge pres på den fusionerede enheds konkurrencemæssige adfærd.

(155) På baggrund af ovenstående konkluderes det derfor, at brugt materiel eller alternative teknologier ikke lægger tilstrækkeligt pres på nye B& A-kegleknusere og -kæbeknusere.

Betydelige adgangsbarrierer

(156) Intet tyder på, at den fusionerede enheds markedsstilling inden for B& A-kegleknusere og -kæbeknusere i betydelig grad kan blive udfordret på kort eller mellemlang sigt som følge af nye aktører på markedet.

(157) For det første kan adgangsvilkårene ikke holdes adskilt fra kundernes store risikoaversion. I den henseende synes det klart, at en eventuel ny aktør vil blive stillet over for betydelige hindringer, da den pågældende vil mangle et tilstrækkeligt renommé og referencer og ikke vil kunne give garanti for levering af reservedele og kundeservice. Disse hindringer vil blive yderligere forstærket, efter at der med fusionen vil blive skabt en meget velanskreven udbyder med en betydelig referenceliste og kundekreds.

(158) Resultaterne af Kommissionens undersøgelse viser således, at foruden den betydelige investering og indsats, der kræves til at udvikle en tilstrækkelig knowhow og produktionskapacitet inden for en ny teknologi, vil en eventuel ny aktør blive stillet over for betydelige hindringer ved at skulle overbevise kunder, der er tilbageholdne med at løbe risici, om kvaliteten af den pågældendes produkter og tjenester. Det fremgår f.eks. af Kommissionens undersøgelse, at nye aktører ofte ikke vil være i stand til at sælge deres produkter, medmindre det kan tilbyde en fysisk demonstration af deres produkter, afprøve deres produkter under de forhold, der gør sig gældende hos kunderne, og fremlægge fyldestgørende referencelister for kunderne. De store omkostninger i forbindelse med demonstrationer og afprøvninger og det forhold, at nye aktører ikke har mulighed for at fremlægge referencelister, vil bidrage til at gøre det meget vanskeligt at komme ind på markedet. Dette gør sig formentlig endnu mere gældende i Danmark, Finland, Norge og Sverige, hvor stenknusere ofte anvendes i forbindelse med hårde/abrasive bjergarter og kravene med hensyn til driftssikkerhed og kvalitet samt kundernes risikoaversion vil være endnu vigtigere faktorer end andre steder.

(159) Som nævnt i betragtning 80-82 er salg på markeder for B& A-produkter desuden betinget af et effektivt distributionsnet med mulighed for hurtigt og konkurrencedygtigt at levere reserve- og sliddele og stille vedligeholdelse og rådgivning til rådighed for kunderne. Det fremgår af Kommissionens undersøgelse, at det i betragtning af det begrænsede antal forhandlere af mange forskellige mærker og behovet for langvarige relationer mellem kunderne og forhandlerne vil være forbundet med betydelige finansielle investeringer og ikke mindst tage lang tid (adskillige år) at udvikle et distributionsnet. Som én konkurrent ha